Sengaja Tidak Sahur Sebab Tak Tahu Nak Masak Apa? Dengan Kawan Food Semuanya Semudah ABC

Pejam celik, pejam celik lagi beberapa hari sahaja lagi akan masuk bulan Ramadan. Minggu pertama Ramadan, memang anda rasa bersemangat mahu masak apa untuk sahur kan? Masuk minggu kedua, lemau sudah fikir mahu masak apa, lebih baik tidur sahaja.

Mana tidaknya, azan Subuh pukul 6 pagi, tapi anda bangun pukul 5.50 pagi. Memang tak sempat lah hendak memasak. Anda tahu kan amalan bersahur ini penting untuk memastikan anda kekal bertenaga sepanjang hari.

Bersahur juga memastikan anda dapat mengamalkan makan secara sihat dan mengurangkan simptom akibat kelaparan seperti sakit kepala dan mengantuk ketika berpuasa. Pesanan Rasulullah SAW, “Bersahurlah kamu, kerana sesungguhnya dalam sahur itu terdapat keberkatan.” (Hadis Riwayat Bukhari dan Muslim).

Anda mesti nak makanan yang sedap dan mudah untuk disediakan untuk bersahurkan kan? Jom kita lihat makanan mudah untuk disediakan yang menjadi pilihan ramai!

Kalau anda hendak masak menu-menu yang sedap dan mudah waktu sahur, apa kata anda cuba guna produk Kawan Food. Tak payah dah nak susah-susah sepahkan dapur sebab menumis semua. Antara produk keluaran mereka yang paling popular ialah paratha dan malabar roti tau!

Tahu tak sebab apa malabar roti ni selalu menjadi pilihan ramai? Sebab malabar roti Kawan Food memang rangup dan lembut, sangat sesuai dijadikan hidangan sahur kerana amatlah mudah untuk disediakan dan rasanya yang lazat untuk dinikmati seisi keluarga.

Sekali gigit confirm krup krap krup krap. Sedap betul!

Yang paling penting semua produk daripada Kawan Food adalah 100% Halalan Toyyiban dan tiada bahan pengawet tambahan. Baru seronok makan hidangan yang sihat dan suci ketika bersahur.

Untuk pengetahuan anda, Kawan Food ada buat promosi Ramadhan; beli 2 malabar roti, anda akan dapat free 2 tarik sachets (1 Kopi Tarik 28g & 1 Cham Tarik 25g) dan 1 Vintage Mug daripada Chek Hup.

Apa tunggu lagi? Anda boleh klik di sini untuk dapatkan promosi Ramadan Kawan Food ni tau!

Memang syok lah, makan malabar roti dengan kopi tarik daripada Chek Hup! Bak kata pepatah ‘perut kenyang, hati pun senang’. Anda mesti tertanya-tanya kan macam mana rasa malabar roti ni?

Kalau dah cuba makan malabar roti ni confirm tak cari lain dah sebab ia rangup di luar lembut di dalam, nak lagi sedap anda cicah dengan kuah dhal, memang mantap!

Mesti anda terliur kan? Apa tunggu lagi, jomlah ajak ahli keluarga, kawan-kawan untuk borong malabar roti di kawanfood.my selagi stock masih ada. Untuk maklumat lanjut, layari Facebook Kawan Food.

Ini ukuran tempoh berpuasa buat antara Malaysia dan negara lain di seluruh dunia. Baca lagi pada pautan di bawah.

Ini Ukuran Tempoh Berpuasa Sehari Di Seluruh Dunia

Pengalaman Saya Bawa Warga Jepun Merasai Kemeriahan Aidilfitri

Tak Sangka Di Burj Khalifa Dubai Ada 3 Waktu Berbuka Puasa Yang Berbeza


Untuk Apa Saya Belajar Seni Bela Diri Jika Boleh Gunakan Pistol

Dua minggu lepas, saya bertemu dengan seorang kenalan lama yang pada asalnya kami ingin berbincang tentang perniagaan, tetapi hendak dijadikan cerita, saya dikenalkan dengan seorang rakannya yang kebetulan ada pada waktu itu. Kata kawan saya, rakannya itu merupakan seorang usahawan yang memiliki sebuah pusat senaman, gimnasium di Bandar Putra, Kuantan Pahang.

Mahu perkenalan nampak lebih mesra, saya terus bertanya beberapa soalan berkaitan kesihatan, antaranya bagaimana mahu naikan berat badan dengan cepat. Kebetulan saya memang mempunyai masalah berat badan. Entah bagaimana perbualan kami meleset hingga bercerita tentang kes bunuh yang berlaku di Kuantan pada Febuari lepas yang mana mangsa mati ditembak di kepala dan ditetak sehingga putus jari.

Antara kata-kata yang tercampak keluar dari mulut Mohd Asnan iatu rakan kepada rakan saya, atau lebih mesra dipanggil Abang Nan ketika itu ialah, “keadaan Malaysia yang macam sekarang ni lah kau kena ambil tahu seni bela diri, budak-budak sekarang apa tahu, tak macam orang dulu“.

Selepas itu baru saya dimaklumkan oleh rakan yang Abang Nan selain daripada pemilik gimnasium, beliau juga merupakan tenaga pengajar untuk Gerak Lian Malaysia dan pernah menjadi juri dan pengadil dalam beberapa pertandingan silat kebangsaan di Malaysia dahulu.

Tidak mahu lepaskan peluang baik ini, saya nekad untuk temubual Abang Nan secara langsung dan korek sehabis mungkin pengalaman beliau untuk dikongsikan dengan pembaca Vocket. Editor yang kacak selalunya mesra, jadi saya terus mulakan pertanyaan.

Vocket: Sejak bila Abang Nan mula terjebak dengan silat atau seni bela diri dan apa yang mendorong Abang Nan pada awalnya?

Mohd Asnan: Mula terjebak dalam seni bela diri ini pada tahun 1984, masa itu tingkatan 3. Banyak juga jenis martial arts yang belajar sebelum itu, tapi mula bermain dengan permainan Gerak Lian adalah pada tahun 1986 dan kekal bawa sampai sekarang.

Cerita yang sebenarnya, semasa umur 15 tahun tu tak berminat pun dengan silat, tapi sebabkan ini adalah arahan daripada ayah, maka secara langsung terpaksa lah belajar juga. Ingat lagi ayah Abang Nan pesan, anak lelaki ni kena tahu juga ilmu bela diri, kalau tak, tak boleh keluar. Maksudnya keluar merantau.

Pesan orang tua, anak lelaki ni suatu hari nanti dia tetap akan akan keluar pergi merantau, tapi tak tahu bila. Apabila merantau, nanti dia akan keseorangan, jadi tiada siapa yang boleh bantu waktu itu melainkan diri sendiri.

Mula-mula berlatih dahulu, terasa juga berat sebab hati memang tak berminat. Tetapi setelah hari demi hari berlatih, lama-kelamaan minat tu datang dengan sendiri.

Vocket: Seperti yang dimaklum kepada saya, Abang Nan juga sekarang ini memang aktif dalam seni bela diri dan juga merupakan salah seorang daripada tenaga pengajar. Sejak bila Abang Nan mula bergiat secara serius?

Mohd Asnan: Mula mengajar secara tak rasmi sekitar tahun 1991, tetapi kalau betul-betul mengajar secara rasmi dan sepenuh masa adalah pada awal tahun 2000 sampai sekarang.

Vocket: Berdasarkan pengalaman Abang Nan, apa berbezaan martial arts dahulu dengan yang sekarang ini? Maksud saya dari segi cara pembelajaran atau penyampaian.

Mohd Asnan: Oh, kalau nak diikutkan, banyak juga perbezaan antara martial arts dahulu dengan yang sekarang. Paling ketara dari segi pembelajaran. Kalau orang dahulu cara mengajar dia sangat tegas dan keras. Latihan pun berat, senang kata kalau dulu tak boleh buat memang hinggap la batang kayu dekat badan. Itu belum cerita suara jurulatih lagi, suara dia sahaja pun kita dengar boleh gugup jantung, hahaha.

Sekarang ini latihan pun berbeza, dari segi latihan fizikal kita ada kelebihan sebab sekarang sudah ada sains sukan. Ada cara dahulu yang tak boleh kita bawa zaman sekarang, yang mana ada sesetengah daripada latihan boleh mencederakan tubuh badan. Itu kelebihan training zaman sekarang yang Abang Nan nampak. Dari segi fizikal lebih up-to-date, ada pembaharuan.

Cuma tak boleh la nak mengajar sekaras macam orang dahulu, nanti ramai yang lari. Tetapi orang dahulu dispilin bagus, patuh pada guru, patuh arahan, senang kata sikap hormat-menghormati tu tinggi.

Vocket: Baik Abang Nan, secara umumnya kita tahu bila sebut tentang seni bela diri ia lebih kepada memepertahankan atau bahasa mudah jaga diri, tapi selain daripada itu apa manfaatnya?

Mohd Asnan: Selain daripada jaga diri, martial arts ni bagus untuk kesihatan. Kayakinan pun bertambah, jadi orang yang berdisiplin dan satu lagi pandai buat keputusan. Tidak teragak-agak. Kalau faham, martial arts ni bukan sekadar seni bela diri sahaja, tetapi lebih daripada itu.

Vocket: Pada pandangan Abang Nan sendiri, bagaimana sambutan terhadap seni bela diri di kalangan masyarakat Malaysia zaman sekarang?

Mohd Asnan: Kalau ikut apa yang Abang Nan tengok, orang zaman sekarang ni permintaan nak belajar tu ramai, tetapi kesungguhan individu itu sendiri yang kurang. Itulah yang Abang Nan cakap, kalau orang dahulu belajar memang betul-betul untuk pertahankan diri, orang sekarang kalau ada pun sekadar nak mengisi masa lapang. Tak ramai yang bersungguh.

Vocket: Maaf kalau saya tanya, masih relevan lagi ke kalau belajar martial arts? Macam terlalu oldskool saja. Hahaha.

Mohd Asnan: Beginilah, sebenarnya zaman sekarang lagi penting untuk ambil tahu berbanding zaman dahulu. Sekarang ini Abang Nan tengok keadaan Malaysia pun semakin tenat, hari-hari keluar berita jenayah. Kes ragut, mencuri, pecah rumah, merompak, pencabulan, culik, yang mana kes-kes ni memang susah nak berlaku zaman dahulu.

Jadi kalau nak kira, zaman sekarang lah paling relevan belajar, tapi ramai yang ambil mudah.

Vocket: Itu saya setuju, tapi kebanyakkan yang saya lihat, orang yang belajar martial arts ni banyak yang poyo. Kerja nak pukul orang lah, berlagak. Hahaha. Itu macam-mana pula Abang Nan?

Mohd Asnan: Itu peranan jurulatih, sebenarnya dalam martial arts peranan jurulatih itu sangat penting. Kerana jurulatih lah yang akan membentuk sikap-sikap pelatihnya, samada baik atau tidak. Senang cakap, keperibadian pelatih itu sebenarnya dibentuk oleh jurulatih itu sendiri.

Soal bergaduh pula, itu cerita lain. Kalau orang yang betul-betul faham tentang martial arts dia sebolehnya akan mengelak dari pergaduhan. Sebab bergaduh ni benda sakit, dan pergaduhan itu sebenarnya sesuatu yang sia-sia.

Orang yang arif dalam martial arts sebenanya dia akan cuba elak dari berlaku pergaduhan dan pandai berbincang. Bergaduh ni benda yang sia-sia, bergaduh bukan lama pun sebenarnya, tetapi kesan selepas bergaduh itu yang tak bagus dan mungkin berpanjangan jadi lebih teruk.

Vocket: Kalau selain belajar dari elak pergaduhan apa lagi yang best martial arts ni?

Mohd Asnan: Ok, begini. Selain daripada belajar mempertahankan diri, martial arts ini secara langsung juga memperkenalkan budaya sesuatu bangsa. Contohnya kalau awak tengok Karate dia akan menerapkan budaya-budaya jepun, tomoi pula terapkan budaya orang Thai, macam silat, kita memperkenalkan pula budaya-budaya Melayu.

Selain itu martial arts boleh bantu ekonomi negara. Contohnya Korea, hasil daripada pulangan yuran keahlian Taekwondo sahaja mampu beri kutipan berbilion-bilion kepada Korea sehingga di Korea Selatan ada Universiti Taekwondo yang khas kat sana. Kalau kita?

Vocket: Erm, tetapi ramai juga orang kata, membazir masa saja belajar, orang sekarang pakai pistol. Kalau begini macam-mana Abang Nan? Hahahaha.

Mohd Asnan: Ayat ni dah banyak kali Abang Nan dengar, selalu nya orang yang cakap macam ni banyak yang sembang kosong dan hidup penuh fantasi. Itulah kalau nak tengok antara orang yang faham martial arts atau tak.

Memang betul pistol ada orang guna pistol, tapi cuba cakap tu biar logik. Bukan senang nak dapat pistol, ingat ada jual merata di pasaraya ke? Kalau betul pun cuba tanya balik diri kita, dalam keadaan mendesak yang tertentu sempat ke kita guna pistol? Balik kepada asal, apa yang ada adalah tangan dan kaki sahaja.

Nak jalan bawa pisau pun susah ni nak sembang pasal pistol! Teringat Abang Nan dengan kata-kata guru Abang Nan dulu. “Pada masa aman inilah kita ada masa nak belajar dan belatih dengan bersunguh sebab kita tak ada gangguan, tetapi bila tiba masa tidak aman nanti sudah tak ada makna nak belajar lagi. Masa itulah kita akan guna apa yang belajar dan berlatih dahulu”.

Kata orang tua dahulu, malang tak berbau. Jadi persiapkanlah diri sendiri sebaiknya, ini sembang macam gajah pun boleh terbang. Jangan buang masa, nanti menyesal.

Vocket: Pada pendapat saya pula, antara orang tak minat dengan martial arts Melayu mungkin sebab ada unsur-unsur mistik, macam jadi kebal la, itu lah ini lah. Hahaha, macam penuh sangat dengan fantasi.

Mohd Asnan: Pandai-pandai lah cari guru yang bagus. Kalau lihat senarai berdaftar, di Malaysia sendiri kita ada lebih daripada 300 jenis martial arts. Pilihlah ikut kesesuaian diri sendiri, jangan ikut orang.

Yang lain itu pilih la juga, tengok dulu guru dan jurulatih. Kalau nak lari dari unsur-unsur mistik yang karut-marut, tengok latihan dan guru. Kalau lebih pada fizikal itu elok. Cari jurulatih atau guru yang tekan lebih pada latihan fizikal dan tumpu pada kekuatan stamina bukan yang cerita kehebatan luar dari jangkaan. Hahaha.

Vocket: Seronok saya dengar cerita dari Abang Nan, tetapi masa agak dengki. Apa kata-kata power Abang Nan khas untuk pembaca Vocket?

Mohd Asnan: Haha, kata-kata power tu tak ada, tapi kalau nak pesan, anak-anak muda ini kalau ada kesempatan pergilah belajar. Tak kira apa jenis martial arts, sekurang-kurangnya kena ambil tahu, lebih-lebih lagi anak lelaki.

Sudahlah pengaruh dengan filem-filem aksi, berpijak lah di bumi yang nyata. Dalam Islam pun kita dituntut pertahankan hak sendiri, dan martial arts adalah salah satu ilmunya. Paling penting, cari guru yang betul. Elak cari yang suka cerita kehebatan diluar jangkaan, sebab hidup dalam realiti ini lain sungguh! Hahahaha.

Inilah sebahagian kecil daripada Abang Nan yang sempat saya kongsi bersama anda. Baru ingat nak jadi mutant, tapi Abang Nan pesan jangan hidup dalam fantasi, potong sungguh. Apa pun saya berharap perkongsian ini akan mendatangkan banyak manfaat buat anda.

Jika anda ingin berkongsi kisah inspirasi yang menarik bersama kami, sila rujuk halaman ini atau anda juga boleh menghantar terus ke email saya di [email protected].


Seni Diplomasi Dan Kenapa Pentingnya Rakyat Menjaga Nama Negara Di Tempat Orang

“Memalukan negara.” “Dia yang berlagak dulu.” “Kurang ajar.” “Dengar dari kedua belah pihak.”

Dan pelbagai lagi reaksi tentang kes 3 remaja yang membuat onar di Jepun beberapa hari lepas. Kini menjadi tular. Kesnya adalah 3 orang remaja ini didakwa telah:

1. Melakukan kerosakan ke atas dinding premis. Kerugian 130,000 yen.
2. Melakukan kerosakan ke atas bilik mandi premis. Berak di bilik air. Kerugian masih dikira.
3. Melakukan kerosakan ke atas perabot premis. Kerugian masih dikira.
4. Melakukan keganasan/assault/violence (bouryoku, 暴力) terhadap staff premis. Kesalahan violence di Jepun mempunyai istilah khas dan akan disabitkan kesalahan secara serious bergantung pada kecederaan.

Pada sesetengah kita ia mungkin hanya sekadar masalah 3 remaja ini dengan pemilik premis tetapi sebenarnya lebih dari itu. Tingkah laku kita di luar negara sebenarnya memberi impak kepada diplomasi dan imej negara.

Sama seperti politik domestik, politik luar negara juga adalah permainan persepsi. Sebeb itulah dalam mana-mana acara diplomasi, baik kunjungan, perjanjian antara negara, summit antarabangsa, sidang PBB dsb sangat menekan beberapa aspek termasuk :

Termasuk cara salam, cara duduk dan lain-lain. Terdapat pakar dalam bidang ini yang akan menasihati duta atau pemimpin negara untuk memberi reaksi dengan betul. Sebagai contoh Obama selalu menepuk belakang lengan seseorang menandakan dia lebih berkuasa, seakan-akan menghantar isharat bahawa “good boy” kepada lawan diplomasinya. Bahasa badan adalah cerminan psikologi seseorang, sebab itu ia sangat penting.

Dalam perjanjian atau bicara, bahasa juga memainkan peranan. Sebahagian teoris menyatakan “power of language and language of power “ antara alat yang sangat berperanan. Tanda seru dan soal sahaja telah membawa makna lain apatah lagi nada dan intonasi.

Ini antara paling penting. Teknik berunding boleh jadi dalam pelbagai bentuk walau terkadang lucu. Pada tahun 1970an Presiden AS, Nixon menggunakan sukan pingpong sebagai jalan untuk berbaik dengan China dan berunding dengan negara komunis itu.

Sekarang nampak, perkara kecil pun boleh jadi besar dalam diplomasi. Sebab itu diplomasi disebut sebagai seni. Seni juga merujuk kepada maksud halus. Seni mempunyai makna tersurat dan tersirat.

Pelancongan juga adalah hasil dari usaha diplomasi negara. Ia dijalankan oleh para diplomat. Kerana hubungan dan imej baik yang kita tunjukkan, maka Malaysia menikmati kemudahan pelbagai di merata dunia. Menurut passportindex.org negara kita menduduki tangga ke 5 pasport paling ‘berkuasa’ di dunia setangga dengan Ireland dan Kanada.

Pelancongan juga selain hasil dari diplomasi, ia juga menjadi alat diplomasi. Kerana itu kita juga dikenali dengan sikap kita – ramah, sopan, patuh dan teratur. Kerana itu jemaah haji mendapat layanan istimewa dari Arab Saudi. Pelancongan dipemudahkan oleh kerajaan luar negara terutama Kesatuan Eropah.

Masih segar dalam minda semasa kembara saya dan rakan serumah ke Eropah Tengah (Central Europe). Selain menikmati polisi bebas visa, kami juga dipanggil untuk ‘potong barisan’ semasa di Slovakia hanya dek kerana kami memegang pasport Malaysia ditangan.

Namun, sikap samseng, kurang ajar dan sebagainya warga kita bukan hanya akan mencalarkan imej negara bahkan seluruh air muka rakyat Malaysia. Kebelakangan ini anak Malaysia sudah lupa akarnya , sehingga tegar memalukan ibu pertiwi dengan menyertai ISIS , seludup dadah dan terkini yang tular 3 remaja “tahi”.

Apatah lagi Jepun sebuah negara yang terkenal dengan konsep maruah dan kehormatan (尊厳と名誉 Songen to meiyo),maka dimana kita mahu letak air muka kita?

Ingat harimau mati tinggalkan belang, manusia mati tinggalkan nama. Masuk kandang kambing mengembek, masuk kandang lembu mengembu. Di mana bumi dipijak disitu langit dijunjung. Beringatlah sesama kita.

Saya menyarankan 3 remaja ini memohon maaf secara terbuka kepada semua rakyat Malaysia dan Kerajaan Jepun kerana telah mencalarkan imej negara dan melanggar undang-undang Jepun.

Amirul Mukminin
Pelajar Sains Politik dan Hubungan Antarabangsa, Istanbul.


Pengharaman Gula-Gula Getah Di Singapura Dorong Artis Ini Pamerkan Karya Seninya

Makan gula-gula getah di Singapura adalah menjadi satu kesalahan, Jika didapati bersalah anda mungkin boleh dikenakan denda. Jadi sila ambil tahu undang-undang ini sebelum ke sana.

Seorang artis dari Itali, Maurizio Savini atau juga dikenali dengan panggilan seniman ‘Chewing Gum’ kini mempamerkan hasil karya di Singapura.

Buat pengetahuan anda, gula-gula getah hanya dibenarkan jika mendapat pengesahan daripada doktor sahaja. Ya! Mungkin fakta ini kelihatan sedikit lucu, dan ini sebabnya kenapa pameran seni daripada gula-gula getah kali ini jadi menarik dan mendapat sambutan.

Ukiran arca gula-gula getah ini dihasilkan dalam pelbagai bentuk seperti gajah, kura-kura, buaya, beruang dan banyak lagi. Hasilnya memang sungguh menakjubkan.

Anda boleh lihat karya seni oleh Maurizio Savini melalui gambar yang kami paparkan di bawah.

Jangan salah faham pula, gula-gula getah ini dilentur dengan alat pemanas khas dan bukannya dikunyah. Jadi karya seni ini 100% bebas air liur. Ia juga disalut dengan formaldehid dan antibiotik supaya tidak rosak dan tahan lama.


Lelaki Ini Cipta Semula Situasi Sebenar Menggunakan “Miniature” Dan Kami Hanya Mampu Kata..Whoa!

Sebagai manusia, kita mungkin berasa sudah cukup besar. Dengan pelbagai teknologi yang ada hari ini, manusia seolah-olah boleh melakukan apa sahaja. Tiada yang mustahil.

Namun apabila alam memberi reaksi, kita seolah-olah sangat kerdil. Segala-gala yang kita ada tidak bermakna. Hanya keimanan pada Tuhan yang dapat membantu kita ketika itu. Hakikatnya, kita memang kerdil.

Seni miniature “Little People” daripada Slinkachu mungkin dapat menyedarkan kita akan hakikat ini. Melihat “manusia” dari perspektif yang berbeza yang tidak pernah anda bayangkan.


Seni Di Sebalik Muzik Latar Filem Arahan Christopher Nolan

Dalam filem-filem karya Christopher Nolan, Hans Zimmer adalah mastermind di belakang muzik latar untuk filem-filem ini. Zimmer adalah peminat Shepard Tone, ilusi bunyi yang akan memberi suasana lebih intense  untuk sesuatu babak. Jika anda tonton filem Dunkirk, anda akan lebih memahami seni Shepard Tone ini. Sebab itulah mengapa Nolan akan mencari Zimmer sebagai pengarah muzik untuk hampir setiap filemnya. Kerana Zimmer tahu apa yang Nolan mahu. Karya Zimmer memang tidak dinafikan memang hebat.


Airbnb Suka ‘Idea Gila’ Pereka Malaysia, Terima Dana RM439,000 untuk Bina Rumah Kelapa

Pereka dari Malaysia telah memenangi USD100,000 (~RM439,400) untuk membina Airbnb berinspirasikan kelapa yang bakal membuat anda kata OMG!

Daripada puluhan ribu penyertaan dari seluruh dunia, Muhammad Hakim Azly dari Malaysia berjaya menjadi salah seorang daripada 100 pereka yang terpilih untuk merealisasikan idea luar biasa mereka sebagai sebahagian daripada Dana OMG! platform hospitaliti global Airbnb yang bernilai USD10,000,000 (~RM44,000,000).

Reka bentuk rumah yang diberi nama ‘Coconut Drifting in the Sea’ akan siap sedia untuk menerima tetamu menjelang musim panas 2023, dan aka disenaraikan dalam Kategori OMG! Airbnb.

Idea Hakim, ‘Coconut Drifting in the Sea’ ini merupakan sebuah rumah terapung yang terletak di pantai Tanjung Rhu Langkawi. Rumah itu boleh diakses dengan bot atau kayak, dan tetamu boleh menikmati pemandangan 360 darjah pulau-pulau di sekitarnya.

Penginapan ini menyerupai kelapa tua, dengan sabut dan cangkerang luarnya direka bentuk untuk kelihatan seolah-olah mengelupas bagi membolehkan cahaya masuk ke dalam ruang tersebut. Ia terdiri daripada bilik tidur seluas 250 meter persegi yang dilengkapi dengan katil bersaiz king dan bilik mandi yang besar di sebelahnya. Ruang dalamannya yang putih, tidak bersudut dan selanjar direka untuk menyerupai isi kelapa.

Hakim yang berasal dari Perlis mempunyai minat yang mendalam terhadap bidang reka bentuk, yang tercetus semasa beliau dibesarkan di rumah yang dibina oleh mendiang datuknya di Kangar.

Rumah tersebut dipenuhi dengan elemen reka bentuk yang unik dan futuristik, yang menurutnya adalah ‘mendahului zaman pada tahun 60-an’. Beliau kemudiannya membesar di Teaneck, New Jersey, di mana beliau meluangkan sebahagian besar masa mudanya melukis mural berskala besar sebelum melanjutkan pengajiannya dalam bidang seni bina.

Hakim menyertai Dana OMG! bersama isterinya, Reena, dan berkongsi bahawa inspirasi untuk idea bernas mereka ini tercetus semasa mereka menyusuri pantai dan terlihat buah-buahan jatuh ke dalam air. Lalu, mereka bersama-sama memutuskan untuk mereka bentuk rumah yang diilhamkan daripada kelapa yang terapung-apung di laut, yang menceritakan kisah menikmati perjalanan hidup ke arah suatu destinasi yang tidak diketahui.

“Konsep untuk reka bentuk ini memberikan suasana pengembaraan kepada tetamu, yang membolehkan mereka mengalami sepenuhnya perubahan cuaca, pasang surut air dan kitaran matahari sepertimana kelapa yang terapung di tengah laut.

“Kami juga gembira kerana dapat menerapkan salah satu matlamat utama kami ke dalam projek ini, iaitu membina penternakan ikan dan nurseri karang seluas 300 meter persegi di sekitar rumah terapung kami sebagai sebahagian daripada Pengalaman OMG!,” jelas Hakim.

Hakim berkongsi bahawa rancangan mereka untuk membina penternakan ikan dan karang bertujuan untuk menggalakkan komuniti tempatan dan pelancong untuk mengurangkan penggunaan dan menambah semula sumber semula jadi, yang sering digunakan untuk menyokong industri pelancongan.

Ini bukanlah pengalaman pertama Hakim dengan Airbnb. Sebelum ini, beliau pernah menjadi Superhost di Seattle selama lebih setahun. Beliau kini tinggal di Langkawi bersama isterinya, Reena, yang merupakan hos Airbnb sepenuh masa bagi sepuluh unit yang dibina sendiri oleh keluarganya.

“Semuanya bermula dengan hanya satu unit,” tambah Reena. “Setiap bulan, kami akan ketepikan sebahagian daripada pendapatan kami untuk membina asas kediaman kami. Kini, setelah beberapa tahun, kami boleh katakan dengan bangga bahawa kami mempunyai sepuluh unit yang berjaya dihasilkan dengan hanya mengambil peluang yang ada.”

“Semasa saya mula menjadi hos Airbnb di Amerika Syarikat, saya juga tidak mempunyai banyak ruang, tetapi saya sedar akan potensinya, dan kadang-kadang itu sahaja sudah mencukupi,” kongsi Hakim.

“Kami melihat peluang dan nilai dalam memberi penghormatan kepada tempat yang kaya dengan warisan dan membina sebuah objektif yang boleh dibanggakan, dan “Coconut Drifting in the Sea” merupakan hasilnya.” Setiap penerima anugerah Dana OMG! akan menerima sehingga USD100,000 untuk merealisasikan ciptaan hebat mereka.

Seterusnya, dalam tempoh sepuluh bulan akan datang, mereka akan mereka bentuk, membina dan melengkapkan ruang mereka agar siap sedia untuk menerima tetamu menjelang musim panas 2023, di mana anda boleh menemui kediaman-kediaman tersebut dalam Kategori OMG! Airbnb.

Jadi, jika anda berminat untuk menginap di rumah unik ini, jangan lupa untuk klik di sini. Tahniah diucapkan kepada Hakim dan Reena!


Seni Parkour Bantu Remaja Syria Lari Dari Kawasan Perang

Jika martial arts lebih dikenali sebagai seni mempertahankan diri, manakala parkour pula adalah seni melarikan diri. Keseimbangan yang sempurna jika dapat menguasai kedua-dua seni ini. Alasannya, kerana tidak semestinya setiap masa kita perlu mempertahankan diri, ada juga waktu kita perlu bertindak untuk melarikan diri.

Keadaan mendesak mendorong seseorang untuk berfikir lebih kreatif hingga sanggup melakukan apa sahaja terutama apabila melibatkan nyawa, dan itulah yang berlaku di Syria.

Saya yakin, hari ini parkour bukanlah sesuatu yang asing lagi didengari. Boleh dikatakan di seluruh dunia ada pengiat seni parkour, termasuk Malaysia. Siapa tak terpengun melihat aksi cool terjun dan lompat bangunan tanpa alat keselamatan bukan?

Namun begitu, cerita yang berbeza di Syria. Aktiviti ekstrim yang diiktiraf sebagai sukan ini digunakan oleh remaja-remaja Syria untuk bantu mereka lari dari kawasan perang. Erti kata lain, parkour adalah ekspresi kebebasan bagi remaja di Syria.

Terperangkap dalam konfilik perang yang panjang tidak bermakna mereka perlu berdiam diri. Apa yang dilakukan oleh sekumpulan remaja di Syria adalah untuk berlatih dan menguasi seni parkour ini.

Meskipun tidak mudah untuk mereka menguasainya, namun ia pelaburan yang berbaloi apabila mereka berjaya menggunakannya untuk melepaskan diri dari kawasan perang melalui teknik ini.

Menurut salah seorang dari ahli parkour Syria bernama  Muhannad al-Kadiri, beliau berkata “saya suka bersaing dengan rakan-rakan yang lain untuk melihat siapa yang berjaya membuat lompatan yang paling tinggi.”

Bila ditanya tentang latihan pula, mereka berkata sesi latihan selalunya dilakukan di halaman sekolah ketika tiada pertempuran. Waktu ini mereka akan memanfaatkan masa yang ada untuk mempelajari seni parkour.

Sepanjang 2 tahun bermain dengan parkour, kumpulan mereka kini mempunyai seramai 15 orang ahli. Dalam pada itu, mereka juga berkata tidak terkecuali ahlinya mengalami cedera seperti lebam, terseliuh, luka termasuk patah kaki.

Baca juga: Bagaimana Daripada Suka-Suka Bawa Aku Terlibat Secara Serius Dengan Sukan Parkour


Seni Penyediaan Sushi Daripada Mata Seorang ‘Sushi Master’

Daisuke Nakazawa adalah apprentice kepada Jiro Ono, pembuat sushi terkenal di Jepun. Beliau bercerita bagaimana untuk hasilkan sushi yang terbaik dan mengapa beliau kini berpindah ke New York dan membuka restoran beliau, Sushi Nakazawa di sana. Sushi Nakazawa adalah antara kedai sushi terbaik di New York dan memang nampak sedap sungguh sushi yang beliau hasilkan dalam video ini.


20 Senibina Memukau Di Seluruh Dunia Yang Menentang Hukum Fizik

Pernah atau tidak anda terbayangkan bertemu dengan sebuah rumah yang mana pintu masuknya terletak di bahagian atas, manakala atapnya pula terletak di bahagian bawah? Huh, bunyi seperti sesuatu yang tidak masuk akal. Namun semua itu tidaklah mustahil untuk dihasilkan.

Jika sesetengah manusia berlumba-lumba membina bangunan pencakar langit siapakah yang paling tinggi di dunia, manakala sebahagian daripadanya pula berusaha untuk menghasilkan rekaan senibina siapakah yang paling pelik dan unik di dunia. Dan ini adalah di antara 20 reka bentuk senibina yang paling memukau di seluruh dunia.

Menjejak senibina super unik dari seluruh dunia ini, ia buat kami terpaku dan tak puas mata memandang. Memang luar biasa!

2. The Lou Ruvo Center for Brain Health, Las Vegas

3. The Vitra Design Museum, Weil am Rhein

12. The Weisman Arts Museum, Minneapolis

20. Dan paling memukau adalah rumah gajah di Pulau Nantes, Perancis ini. Ia sebenarnya merupakan robot yang boleh bergerak dan boleh memuatkan sehingga 50 orang dalam satu masa. Wow!

Antara 20 senarai di atas, yang mana sudah anda pergi? Kongsikan pengalaman anda bersama kami.

Jangan lupa like dan follow Vocket di Instagram serta Facebook.


Saya Terpukau Dengan Keindahan Senibina Tersembunyi Sebuah Masjid Tua Di Melaka

Meredah kepanasan bandaraya tua Melaka memang nyaman jika dapat menghirup bersama secawan teh ais warung sate tepi Sungai Melaka.

Sebelum saya ke destinasi sebenar di Jalan Tukang Emas, saya melencong sebentar. Singgah ke Kg. Jawa menemani keluarga ke kedai membaiki barangan rotan yang terletak di Kg. Jawa.

Mungkin ramai di antara kita tidak begitu biasa dengan nama Masjid Kg Kling. Maklumlah, Masjid Kg Kling ini terletak agak jauh sedikit dari laluan utama.

Kita lebih mengenali Masjid Tengkera dan Masjid Kg. Hulu kerana terletak di laluan utama kenderaan. Tahukah anda, Masjid Kg Kling juga merupakan antara masjid tertua di Negeri Melaka.

Tepat 5.30 petang, saya tiba di perkarangan Jalan Tukang Emas. Nampaknya, petak-petak parkir di sekitar Masjid Kg Kling tersebut sudah mula penuh. Namun itu tidak mematahkan semangat saya.

Terpaksalah, saya meletakan kereta agak jauh sedikit. Dalam perjalanan ke Masjid Kg. Kling, saya sempat mengambil beberapa keping gambar bangunan-bangunan lama di sekitar jalan yang penuh dengan hasil seni yang halus.

Terletak betul di tengah-tengah di Bandaraya Melaka serta dikelilingi rumah-rumah kedai lama, dan masjid ini juga terletak bersebelah dengan kuil Sri Payyatha Viyanagar Moorthi serta berhampiran dengan Tokong Cheng Hoon Teng.

Keadaan ini sungguh menakjubkan, rumah ibadat berlainan agama dibina dalam jajaran jalan yang sama, namun tidak mempunyai masalah atau rusuhan yang besar sehingga kini.

Jika hendak ke masjid tersebut, saya nasihatkan anda berjalan kaki atau berbasikal untuk ke sana kerana petak-petak parkir di sekitar masjid memang terhad.

Pada asalnya masjid ini dibina dengan menggunakan kayu pada tahun 1748, namun pada tahun 1872 masjid digantikan dengan binaan batu.

Masjid ini juga masih digunakan untuk Solat Jumaat, tetapi diselang-selikan dengan Masjid Kg Hulu yang jaraknya lebih kurang 300 meter sahaja. Andai kata minggu ini di Masjid Kg. Hulu, minggu hadapan di Masjid Kg Kling.

Ini kerana, kemungkinan pada zaman dahulu penduduk beragama Islam di kawasan sekitar agak padat. Tetapi hari ini tidak lagi.

Melangkah masuk ke dalam masjid sudah mula rasa kedingannya. Langsung saya terus ke kolam wuduk yang dibina bersama tiang pancuran air di tengah-tengah.

Amat menakjubkan! Jika diperhatikan kolam wuduk juga merupakan antara trademarks disetiap masjid-masjid tua. Tiang pancuran air tersebut dibina dengan menggunakan besi padu yang saya kira, ianya ditempah khas.

Di bahagian belakang kolam pancuran air terdapat kubur-kubur lama. Dikatakan penduduk setempat, kubur-kubur lama tersebut ‘dihuni’ orang-orang dari Acheh dan Sumatera.

Selesai menunaikan fardu Asar, saya meneruskan ‘menggeledah’ seni yang masih tertinggal di Masjid Kg Kling. Jika dapat diperhatikan, Masjid Kg Kling ini mempunyai menara azan yang senirekanya hampir sama dengan binaan pagoda.

Itu tidak menjadi masalah, Allah tidak pernah melarang hambanya berkarya, asalkan karya seni tidak melampaui batas.

Dan untuk pengetahuan anda, disebabkan kedudukan masjid ini terletak berhampiran dengan Sungai Melaka dan Selat Melaka, maka masjid ini dibina didatangkan sekali dengan menara azan yang mempunyai dwifungsi.

Menara azan ini juga, dahulunya berfungsi sebagai rumah api bagi panduan para pelaut. Jika dapat diamati, nun jauh di bahagian atas menara terdapat satu rekaan seperti ‘pin’.

‘Pin’ tersebutlah merupakan tempat letak obor bagi panduan kapal-kapal dagang dan panduan para pelaut.

Baca: 7 Fakta Menarik Istana Syarqiyyah Di Terengganu

Seperti masjid-masjid tua dalam Negeri Melaka, bumbung masjid ini juga ada 3 lapis seakan-akan binaan campuran dari Sumatera, China dan Melayu Melaka.

Dan jika saya tidak salah, setiap lapisan bumbung itu mempunyai maksud yang tersendiri. Sungguh menakjubkan, dalam mempamerkan keindahan seni, tersembunyi elemen ketuhanan. Sungguh hebat pemikiran orang-orang dahulu.

Di sisi yang lain pula, saya tertarik dengan jubin bunga timbul di dinding-dinding masjid. Berdasarkan cerita lisan, jubin bunga timbul berkenaan di bawa masuk dari Sumatera dan katanya ditempah khas dari Itali.

Selain itu juga, saya teruja melihat mimbar yang diperbuat daripada kayu berukiran flora penuh yang terletak di dalam masjid.

Di setiap pintu dan jendela masjid pula diukir petikan ayat-ayat Al-Quran serta disulamkan dengan ukiran kayu di belakang potongan ayat-ayat suci tersebut.

Sungguh menakjubkan, tanpa membuka kipas dan penghawa dingin, Masjid Kg Kling sememangnya terasa kedinginanya.

Mungkin ini kepintaran orang-orang dahulu dapat menentukan laluan keluar-masuk udara dalam pembinaan masjid tersebut.

Dan sehingga kini, di atas tanah siapa yang didirikan Masjid Kg Kling berkenaan, masih tidak diketahui. Berdasarkan cerita lisan, ia didirikan atas tanah ‘orang kaya’ serta sumbangan penduduk sekitar pada zaman awal pembinaanya.

Pendeknya, apa yang dapat diperkatakan, binaan dan kesenian masjid ini masih dipelihara 90%.

Malah kerja-kerja konservasi juga telah dilakukan pada tahun 1999 oleh Jabatan Muzium & Antikuiti.

Dan Ibn. Khaldun pernah berkata, “suasana di bandar mencerminkan sesuatu tamadun nilai bangsa.”

Di setiap hasilan seni itu merupakan suatu kurniaan idea dari Tuhan. Maka kita harus menghargainya! Selamat menjelajah ke masjid-masjid lama di sekitar Melaka.

Nota: Saya berasal dari Jasin, Melaka. Sedang melanjutkan pelajaran di Universiti Kebangsaan Malaysia (Pengajian Sejarah) dan akan memasuki tahun ke-3.

Amat meminati seni yang melekat di bangunan-bangunan lama dan memasang angan-angan setelah tamat pengajian, ingin menjelajah ke masjid-masjid tua di seluruh Semenanjung Malaysia dan menulis tentangnya kelak.

Baca lagi: Ini Mungkin Surau Tercantik Di Pusat Membeli Belah Di Malaysia. Menakjubkan!


Senjata Api Habis Dijual Menjelang Pelantikan Joe Biden, Tentera AS Siap Sedia Hadapi ‘Civil War’?

Kedai senjata api di seluruh Amerika Syarikat merekodkan peningkatan jualan yang luar biasa menjelang hari pelantikan Joe Biden minggu ini. Pemilik premis mengatakan bahawa mereka tidak dapat memenuhi permintaan dan sudah kehabisan peluru dan senjata api.

Laporan ini hadir di mana isu keamanan telah menjadi keutamaan di sana. Kebanyakan media antarabangsa pula menyatakan bahawa Joe Biden tidak akan menerima upacara pelantikan sebagai Presiden AS dengan aman.

Sejak beberapa hari mendatang, lebih 6,200 anggota Pengawal Nasional telah dikerahkan ke Washington D.C bagi mengawal keadaan jika terdapat perkara yang tidak diingini berlaku.

Bagaimanapun, semakin dekat hari Joe Biden diangkat menjadi Presiden AS yang baharu menggantikan Donald Trump, semakin laris senjata api dijual di sana sehingga peniaga senjata api tidak dapat memenuhi permintaan pelanggan.

Menurut WIBW, empat hingga lima bulan terakhir sahaja telah menyaksikan 18 juta orang yang membeli senjata api.

Douglas Jefferson, naib presiden Persatuan Senjata Afrika Amerika Nasional menyatakan bahawa peningkatan keahlian yang terbesar telah terjadi tahun ini sejak persatuan ini dilancarkan pada tahun 2015.

There are still lines outside my local gun shop. And they still have basically no ammo available. Demand here, at least, remains through the roof. pic.twitter.com/XLZQgo4iS0

— Stephen Gutowski (@StephenGutowski) January 17, 2021

Pemilik kedai senjata Topeka Floyd McMillin percaya lonjakan penjualan senjata api adalah hasil daripada ketidakpercayaan rakyat terhadap pemerintah, “Anda harus sedar bahawa industri senjata api itu sendiri, menghasilkan pendapatan berbilion dolar untuk Amerika Syarikat.”

Dia menambah bahawa kedai senjata apinya telah berjaya menjual lebih dari $ 50,000 senjata baharu kepada rakyat AS pada hari Sabtu yang lalu.

Terdahulu, seorang penunjuk perasaan yang berpakaian lengkap dengan alat ketenteraan telah menyeru agar semua orang bersatu untuk menentang kerajaan AS. Dia juga memberi amaran bahawa akan terjadinya perang saudara jika kerajaan AS terus menindas rakyat mereka.

“Ini adalah peluang terakhir kami untuk mengelakkan pemerintahan zalim atau perang saudara yang berdarah dan sia-sia di kalangan rakyat Amerika, yang tidak mempunyai banyak perbezaan antara satu sama lain dan mempunyai lebih banyak persamaan.

“Mesej kami kepada pemerintah adalah, kami datang dengan damai. Kami tidak berniat melakukan kekerasan, tetapi saya memohon kepada anda dengan air mata saya dan suara saya, jika anda terus menindas rakyat Amerika, kami akan bertindak secara tidak rasional lagi,” katanya kepada NZHerald.

Kenyataan ini hadir selepas FBI melaporkan telah mendapat maklumat bahawa protes bersenjata telah dirancang di semua 50 negeri AS dalam beberapa hari akan datang.

Melalui dokumen yang diperoleh dari FBI, CNN melaporkan bahawa ‘protes bersenjata sedang dirancang di semua 50 ibu negara dari 16 Januari hingga sekurang-kurangnya 20 Januari, dan di Capitol AS dari 17 Januari hingga 20 Januari’.

“Mereka telah memberi amaran bahawa jika Kongres berusaha menghapuskan POTUS melalui Pindaan ke-25, pemberontakan besar akan berlaku,” kata FBI seperti yang dilaporkan oleh ABC News.

Dokumen dari FBI juga menyatakan bahawa terdapat satu kumpulan yang merancang untuk ‘menyerbu’ mahkamah, bangunan mahkamah tempatan dan persekutuan dan bangunan pentadbiran sekiranya Trump disingkirkan dari pejabatnya sebelum 20 Januari.

The National Park Service (NPS) turut melaporkan bahawa terdapat ancaman lebih besar akan terjadi di Capitol. Ia juga memberi amaran bahawa akan melakukan penutupan jalan raya, tandas, tempat letak kereta dan kemudahan lain di National Mall dan Memorial Park.

Ramalan kartun The Simpsons tahun lalu akhirnya jadi kenyataan pada hari ini. Klik pautan di bawah untuk membaca.

Ramalan Kartun The Simpsons Tahun Lalu Akhirnya Jadi Kenyataan Pada Hari Ini

Gagal ‘Move On’ Dengan Kekalahan, Donald Trump Dakwa Dirinya Peroleh Undian Majoriti

Netizen Berang, Penyokong Trump Tak Tahu Beza Bendera Malaysia Dengan Amerika Syarikat


Senjata Kegemaran Han Solo Bakal Dilelongkan

Sempena filem spinoff watak Han Solo iaitu Solo: A Star Wars Story yang bakal ditayang tak lama sahaja lagi, sebuah senjata ikonik Han Solo iaitu BlasTech DL-44 bakal dilelongkan.

Untuk pengetahuan anda BlasTech DL-44 telah digunakan Han Solo sejak filem Star Wars VI : Return Of the Jedi dan merupakan pistol yang diubah suai daripada pistol Mauser C96 Broomhandle. BlasTech DL-44 ini telah disimpan oleh pengarah seni James L. Schoppe selama 30 tahun.

Han Solo’s BlasTech DL-44 ini akan dilelong pada 23 Jun ini di acara Hollywood Legend Planet Hollywood, Las Vegas. Pada masa yang sama anda boleh tonton promo filem terbaru Solo: A Star Wars Stroy di bawah ini.


Sensasi Dan Kontroversi, Ini 5 K-Drama Yang Pernah Menjadi Mangsa Kecaman Netizen

Bila berbicara tentang drama bersiri kita tidak boleh mengatakan tidak kepada K-drama. Daripada kisah romantis sehinggalah thriller aksi, boleh dikatakan hampir semua drama-drama ini menjadi pilihan ramai di seluruh dunia.

Tetapi tahukah anda walaupun ianya nampak seperti ‘okay’ dan menarik untuk ditonton, namun ada sesetengah drama yang dihasilkan dari Korea Selatan ini pernah menimbulkan kontroversi?

Jika sebelum ini kami telah senaraikan beberapa drama Korea yang popular di Netflix, kali ini kami ingin menyenaraikan dan berkongsi pula kepada anda semua antara drama Korea yang telah menimbulkan kontroversi sehingga ada yang menjadi mangsa kecaman netizen sebelum ini.

“Kenapa pula ia mencetuskan kontroversi?”

Baca dahulu senarai lima drama yang kami kongsikan di bawah ini dan anda akan mengetahui kenapa.

Drama yang berjudul ‘Backstreet Rookie’, dibintangi Ji Chang Wook dan Kim Yoo Jung ini telah mendapat kecaman netizen apabila terdapat adegan di dalam drama tersebut menunjukkan unsur rasisme terhadap orang kulit hitam.

Ia memaparkan seorang pelanggan dari Korea yang sedang mabuk dan kemudiannya memberikan reaksi terkejut apabila melihat seorang pemuda berkulit hitam masuk ke pasar raya tersebut

Beliau turut memberi reaksi muka yang tidak menyenangkan serta mengatakan “Oh Tuhan” pada individu tersebut. Walaupun drama tersebut dikecam, drama ini tetap mendapat rating yang tinggi daripada penonton.

Drama yang seterusnya ini telah berjaya mendapat sambutan dari penonton dalam dan luar negara, ‘Mr. Queen’ yang dibintangi oleh Shin Hye Sun dan Kim Jung Hyun. Drama ‘Mr. Queen’ ini merupakan drama yang diadaptasi dari novel China yang ditulis oleh Xian Chen. Drama tersebut menjadi mangsa kecaman netizen apabila drama tersebut dianggap mempersendakan figura dan sejarah Korea.

Walaupun pihak produksi sudah memohon maaf atas perkara tersebut, drama itu sekali lagi telah mencetus kontroversi apabila episod baharu yang ditayangkan itu mempunyai beberapa babak yang dianggap berlebihan dan mempersendakan sejarah.

Bagi sesiapa yang belum menonton drama tersebut, anda boleh menontonnya di laman penstriman Viu di sini.

Walaupun drama berjudul ‘Live’ ini sudah lama diterbitkan tetapi rata-rata rakyat Korea masih tidak dapat melupakan adegan di dalam drama tersebut yang telah mencetus kontroversi dan kritikan netizen. Drama ini dibintangi oleh pelakon-pelakon yang terkenal di Korea Selatan antaranya, Lee Kwang Soo dan Jung Yoo Mi.

Drama tersebut dianggap mencetus kontroversi apabila terdapat adegan di dalam salah satu episod drama tersebut di mana Lee Kwang Soo dan pasukan polis yang lain ditugaskan untuk meredakan keadaan demontrasi jalanan. Demontrasi jalanan tersebut ternyata perkara yang benar-benar berlaku pada suatu ketika dahulu iaitu pada tahun 2016.

Demikian menganggap menyentuh isu sensitiviti rakyat kerana terdapat unsur kekerasan yang telah dilakukan oleh petugas terhadap para penunjuk perasaan yang hadir. Kepada sesiapa yang ingin menonton semula drama tersebut, anda boleh menontonnya di laman penstriman Netflix di sini.

Drama ‘Man Who Dies To Live’ ini mengisahkan tentang seorang lelaki bernama Jang Dal-Goo yang dilakonkan oleh Choi Min-Soo telah merantau ke bahagian Timur Tengah dan menetap di sebuah tempat pada akhir tahun 1970-an. Drama tersebut mendapat kecaman netizen di seluruh dunia apabila terdapat beberapa adegan yang ditunjukkan di dalam drama tersebut seakan-akan menghina agama Islam.

Antara adegan yang menunjukkan penghinaan terhadap agama Islam adalah pelakon utama, Choi Min-Soo yang berpakaian seperti orang Arab namun terdapat gelas dipenuhi dengan air beralkohol dan poster yang menunjukkan masjid dan al-Quran di dalam siri tersebut.

Walaupun mendapat kecaman serta diboikot oleh netizen, drama tersebut masih ditayangkan di kaca televisyen dan mendapat rating yang agak tinggi.

Drama yang ditayangkan pada tahun 2018 ini telah berjaya mendapat rating tertinggi kerana jalan cerita yang menarik. Namun di sebalik kejayaan drama tersebut, terdapat isu antara pelakon drama ‘Return’ ini yang menjadi kritikan netizen.

Difahamkan, isu tersebut membabitkan pelakon utama, Go Hyun Jung dan Joo Dong Min. Setelah beberapa episod ditayangkan, difahamkan mereka telah bertengkar di mana Go Hyun Jung telah dituduh melakukan kekerasan berbentuk fizikal terhadap Joo Dong Min namun tuduhan ini segera dibantah oleh agensi Go Hyun Jung.

Apabila perkara tersebut tersebar, pihak SBS mengumumkan pelakon Go Hyun Jung telah menarik diri daripada wataknya di ‘Return’ dan beliau akan digantikan oleh Park Jin Hee.

Buat anda yang tertanya-tanya kenapa dan bagaimana pihak-pihak yang terlibat dalam penghasilan drama ini boleh melakukan ‘kesilapan’ sehingga mencetuskan kontroversi sehingga menerima kecaman daripada masyarakat- mungkin tiada jawapan tepat yang boleh diberikan.

Namun jika anda melihat kepada senarai drama-drama yang dibekalkan di atas, kontroversi yang dialami rancangan-rancangan yang diterbitkan ini secara tidak langsung berjaya memberikan mereka publisiti dan pada masa meningkatkan rating daripada penonton.

Sengaja atau tidak, tetapi seperti dinyatakan di atas, kontroversi dan kecaman yang diterima mereka ini seakan-akan membantu pula mereka meraih perhatian penonton di dalam industri yang dipenuhi dengan drama-drama berkualiti tinggi dan mempunyai jumlah penonton yang ramai.

Tidak tahu apa yang menarik di Netflix? Baca perkongsian kami sebelum ini mengenai drama Korea yang paling terkenal di Netflix pada tahun 2020 pada pautan di bawah.

7 Drama Korea Paling Popular Di Netflix Sepanjang Tahun 2020

Alice In Borderland, Siri Thriller Hebat Yang Sedang ‘Trending’ Di Netflix

Selepas Itaewon Class, Ini 5 Sebab Usahawan Muda Perlu Tonton Drama Korea Start-Up


Sentap Dengan Kecaman Yang Diterima, Wanita Israel Ini Dakwa Netizen Malaysia ‘Kejam’

Sekitar Mei lalu, Israel mengejutkan dunia dengan sekali lagi membuat serangan kepada Kota Gaza. Jumlah kerosakan dan kematian yang tinggi melibatkan para wanita dan kanak-kanak sekaligus membuatkan Gaza yang dipenuhi warga Islam membuatkan orang ramai berduka dan berang dengan kekejaman pihak Israel.

Menerusi serangan yang dibuat, para netizen Malaysia dikenali sebagai Malaysian Troll Army nampaknya turut memain peranan dengan menyerang akaun berpengaruh syarikat dan individu dari Israel sebagai tanda sokongan terhadap Palestin.

Lebih hebat, kumpulan hacker dari Malaysia terdiri daripada AnonGhost, DragonForce Malaysia dan beberapa lagi pasukan lain dilaporkan telah bersatu tenaga dalam melumpuhkan sistem pengkalan data Israel.

Over 500k tweets targeting Israelis and supporters during Operation Guardians of the Wall. Here's what we know about the Malaysian Troll Army and how they attempt to hack, harass and silence Jewish voices on social media:

Video: @emilykschraderMore info: https://t.co/5yaXbc5KAr pic.twitter.com/jSL7QfNnZa

— Adam Milstein (@AdamMilstein) July 11, 2021

‘Serangan’ yang dibuat nyata memberi kesan buat warga Israel selepas tular sebuah perkongsian daripada seorang wanita warga Israel yang juga merupakan pengasas kepada syarikat Social lite Creative dengan mendakwa pihak mereka menerima kecaman yang hebat daripada warga Malaysia.

Beliau memaklumkan serangan yang dibuat Malaysian Troll Army melibatkan lebih 500,000 ciapan di Twitter telah membuatkan sejumlah besar akaun berpengaruh Israel seperti Gal Gadot menjadi menjadi mangsa serangan atau harassment. Tidak kurang juga pihak hacker dari Malaysia yang turut membantu melancarkan serangan godam.

Dakwaan beliau yang mengatakan serangan yang dibuat netizen Malaysia melangkaui standard komuniti telah menarik perhatian netizen Malaysia sekali lagi melihatkan kepada kekejaman yang dibuat pihak Israel. Berikut antara respon netizen mengenai isu yang disebutkan wanita ini.

being proud that you bombed another country is also absolutely against community standards but you're not talking about that 😴 https://t.co/UdcHETozWU

u shoot kids women and innocent people then why are you so threatened but online "harassment" lmao i have to laugh. the way these people care abt their image online more than they do abt how they commit war crimes is disgusting the shit out of me https://t.co/w7N9c5A5Lw

go cry about it lol, and we take that as a compliment, thank you. but rather than making some video full of bullshit, i recommed you to start worrying for your own country because ou guys are kinda getting exposed now lol #israelkoyak #savepalestine #shrek https://t.co/u5pwerNCJT

Setakat artikel ditulis, perkongsian wanita berkenaan telah mendapat ribuan retweet serta dibanjiri dengan pelbagai komen di mana majoritinya warga Malaysia dalam menyangkal dakwaan yang dibuat.

Ketahui lebih lanjut mengenai serangan yang dibuat oleh kumpulan hacker dari Malaysia yang melancarkan #OpsBedil dalam menggodam pengkalan data Israel.

Lancar #OpsBedil, ‘Hacker’ Dari Malaysia Muncul Wira Selepas Berjaya Godam Pengkalan Data Israel

Tindakan DragonForce Malaysia Bocorkan Data 280,000 Pelajar Israel Dapat Perhatian Media Pro-Zionist


Sentiasa Bersedekah Dan Membantu Jemaah Tabligh, Isteri Kenang Pemergian Dr Ali

Isteri kepada Dr Ali Noor Hassan yang meninggal dunia pada semalam tampil berkongsikan kisah dan keperibadian beliau yang terpuji ketika hayatnya sebelum ini.

Perkongsian itu dibuat isterinya Asilah Alaqarny di Facebook terlebih dahulu menjelaskan salah faham mengenai punca kematian suaminya sebelum mengenang kembali keperibadian arwah.

Kisah Dr Ali sebelum ini menjadi perhatian media dan juga netizen selepas ada dakwaan yang mengatakan beliau meninggal dunia kerana kelesuan ketika bekerja.

Dakwaan tersebut bagaimanapun dinafikan Ketua Pengarah Kesihatan Dr Noor Hisham Abdullah dan juga isterinya pada hari ini.

“Ramainya yang doakan arwah suami Dr Ali Noor Hassan. Beribu ribu orang share dan doakan dia.

Dalam hantaran yang dibuat di Facebook pada malam semalam, isterinya berkongsi bagaimana Dr Ali sebelum ini aktif dalam penglibatan bersama jemaah tabligh dan pada masa sama membantu mereka.

“Memang dia banyak terlibat dengan aktiviti jemaah tabligh. Periksa pesakit percuma semasa ijtimak tabligh.

“Tidak berkira kerja dengan kawan kawan, dan dia antara yang suka ziarah sahabat dan saudara sakit.

“Ramai yang mesej Dr Ali antara orang yang pertama melawat apabila kawan kawan-kawan tak sihat,” kenang beliau.

Selain banyak terlibat dengan jemaah tabligh, Dr Ali juga menurut isterinya juga adalah seorang yang sangat suka bersedekah dan boleh dikatakan setiap hari walaupun dengan nilai yang sedikit.

Dr Ali juga menurut isterinya sewaktu hayatnya sebelum ini sentiasa memuliakan dan berbakti kepada arwah ibunya.

Malah beliau juga berkongsikan kisah bagaimana Dr Ali sanggup untuk mengambil cuti separuh gaji bagi menjaga emaknya yang menghidap kanser pada 2018.

“Sehingga ke akhir hayat mak dia di IKN, dia antara yang ajarkan mak kalimah syahadah.

“Damailah disana wahai suamiku,” tulisnya dalam perkongsian tersebut.

Baca kembali penjelasan daripada Dr Noor Hisham yang memaklumkan kematian Dr Ali bukan berpunca daripada kelesuan melalui pautan di bawah.

Dr Noor Hisham Nafi Dakwaan Dr Ali Meninggal Dunia Akibat Kepenatan


Sentiasa Buat Netizen Ketawa, Begini Rupanya Muzik Video Fazz Ahmad Dihasilkan

Jika anda merupakan seorang pengguna tegar media sosial pasti anda akan mengenali atau setidak-tidaknya pernah terjumpa muzik video oleh penyanyi yang dikenali dengan nama Fazz Ahmad.

Lagu-lagunya yang unik seperti Mesin Rumput dan Basikal Lajak sebelum ini berjaya membuatkan pendengar terutamanya netizen ketawa dengan liriknya yang sedikit berbeza daripada lagu-lagu yang didendangkan penyanyi lain.

Walaupun di awal kemunculannya beliau dilihat memuat naik video menggunakan kualiti yang rendah dan seakan menggunakan telefon pintar, namun Fazz dari masa ke semasa dilihat melakukan penambahbaikan untuk muzik-muzik videonya.

Tidak mahu para peminat tertanya-tanya bagaimana ia dirakam, penyanyi yang menggelar dirinya Young Rapper itu pada semalam berkongsikan video di belakang tabir pembikinan muzik videonya yang sering membuatkan netizen media sosial terhibur sebelum ini.

Memandangkan Ramai tertanya bgaimana pembikinan music vidiyaw Fazz.Mari Kita saksikan tq pada semua terlibat. pic.twitter.com/fFOcDNhCjX

— Fazz Ahmad Young Rapper (@FazzAhmad2) July 19, 2020

Jika sebelum ini ramai yang berfikir video-video yang dirakam Fazz dibuat dengan cara bersahaja, nampaknya tekaan tersebut boleh dikatakan separuh salah selepas menonton perkongsian Fazz di Twitter itu.

Memang betul jika di awal pembabitannya dalam menghiburkan netizen merakam videonya dengan cara bersahaja, namun rakaman belakang tabir yang dikongsikan beliau itu menunjukkan ianya dirakam lengkap dengan kamera dan beberapa orang krew.

Mungkin bagi peminat-peminat yang sentiasa mengikuti setiap perkembangan daripada Young Rapper itu, perkara ini bukanlah sesuatu yang baru, namun bagi para netizen yang mengenali beliau dengan lagu Basikal Lajak suatu ketika dahulu, perkembangan ini adalah sesuatu yang baru.

Wahhh sgt luar biasa fazz, mmg level² oversea lah cerita dia. Mantapp

Jadi tidak mustahil jika ada video-videonya yang dirakam secara profesional seperti lagu Mesin Rumput sebelum ini mendapat jumlah tontonan yang agak baik di platform di YouTube disamping turut menjadi instant hit dalam kalangan netizen sebelum ini.

Walaupun mungkin ada yang menganggap lagu-lagunya yang tular sebelum ini tidaklah sebaik yang dihasilkan penyanyi dan rapper-rapper lain di dalam negara kita.

Namun berjaya membuatkan penonton tertawa dan terhibur adalah bukan satu perkara yang mudah untuk dilakukan- dan Fazz Ahmad ‘Young Rapper Number One In Malaysia’ antara salah seorang penghibur yang berjaya melakukannya.

Tahukah anda filem sekuel Train To Busan, Peninsula dikhabarkan turut memuatkan salah seorang pelakon tempatan dari Malaysia. Baca mengenainya di pautan di bawah.

Kemunculan Pelakon Malaysia Dalam Filem Sekuel ‘Train To Busan’ Buat Netizen Teruja

Netizen Tergamam Bila Tahu Aznah Hamid Pernah Jadi Heroin Rajinikanth

Tuah ‘Partner’ Perlekeh Upin & Ipin, Haji Burhanuddin Kongsi Perjalanan Terhasilnya Ultraman Ribut


Airbnb Tawar Peluang Bermalam Di Muzium Louvre Paris

Airbnb kini memberikan anda peluang untuk bermalam di muzium yang pastinya akan menjadi satu pengalaman yang luar biasa buat anda.

Apa yang anda perlu buat hanyalah dengan menyertai pertandingan yang dianjurkan oleh pihak Airbnb untuk memenangi hadiah bermalam di muzium ikonik Louvre, Paris.

Tidak semua orang berpeluang untuk bermalam di sini dan anda mungkin individu yang Airbnb cari. Malah, pemenang yang dipilih boleh membawa seorang teman untuk menemani anda untuk menikmati keindahan seni lukisan dan rekaan yang terdapat dalam muzium tersebut pada 30 April 2019 ini.

What if you could enjoy an apéritif with Mona Lisa as your host, while you relax and unwind in her reimagined home in the Louvre? ⠀⠀⠀⠀⠀⠀⠀ This is your chance to make the world's most famous museum yours for a night on April 30th. Sleep under the iconic Pyramid and see what happens when the doors shut and the lights go out.   For your chance to win a #NightAt the @museelouvre, tap the link in our bio.

A post shared by  Airbnb (@airbnb) on Apr 3, 2019 at 1:02am PDT

Anda juga akan dibawa bersiar-siar dalam muzium dan turut dihidangkan dengan makan petang dan malam bertemankan lukisan Mona Lisa dan the Venus de Milo serta dihiburkan dengan konsert akustik di bilik Napoleon III.

Bagi anda yang ingin menyertai pertandingan ini, anda boleh layari laman web ini sebelum 12 April 2019 waktu Perancis dan menjawab satu soalan; Mengapa anda merupakan tetamu yang sesuai untuk Mona Lisa?


Sentuh Isu Perkauman Dan Strim Permainan Slot, Streamer Ini Dikecam Hebat Netizen

Siapa kata bermain permainan video tidak mendatangkan faedah dan tidak mampu menjana pendapatan? Soloz antara contoh terdekat bahawa dengan bermainan permainan video sebagai kerjaya, beliau mampu membeli kereta mewah dan menjana pendapatan.

Industri game streaming kini makin berkembang di Malaysia. Terbaharu, nama seorang streamer, Abah Boss menjadi bualan netizen apabila video streamingnya mencetuskan kontroversi.

Mana tidaknya, Abah Boss dilihat bermain permainan judi online secara live. Bukan itu sahaja, beliau turut melontarkan kata-kata yang bersifat rasis sepanjang beliau membuat streaming.

Tak pernah minat tgk vid dia ni. Tapi apa kelancauan buat live stream main judi 🤣🤣🤣🤣🤣 pic.twitter.com/0Dr4EnSfab

— fazzancurious (@FazreenIdham) February 2, 2021

Videonya itu mendapat perhatian netizen dan rata-rata netizen memberikan pendapat berbeza akan isu tersebut. Ada netizen yang mengecam beliau kerana mempromosikan secara tidak langsung aktiviti perjudian dan juga melukakan hati ramai pihak.

Akan tetapi, ada juga netizen yang mengatakan ianya hanyalah permainan bukannya judi betul.

ye , abah boss ni masuk air. Tapi kita tak boleh nafikan dia ni agak over, aku layan stream full dia. Carut, 18+ joke, game slot. 20k viewer, mungkin separuh dari tu underage. risau

Aku layan gak video dia marah-marah kat ig, kelakor. Tapi stream ni worldwide, dia buat rasis dia duk melayu melayu lepastu lawak lucah jadi kureng pula. https://t.co/uX8LwS7aFv

— Muhammad Elmi (@elmisatar96) February 3, 2021

Hahahah jangan risau, bukan judi betul tu https://t.co/Qinmmpp9kI

Bukan tak suka abahboss tu, tapi dia kena faham, dia stream kat fb, pastu audience nya bukan orang besar je, then dia ada stream judi online lepastu rasis lagi, memang la kena kecam dekat situ….

Menerima kecaman hebat netizen, Abah Boss dalam satu kenyataan di Facebook telah memohon maaf akan isu tersebut dimana mungkin telah melontarkan kata-kata bersifat rasis. Malah, beliau turut berharap para penyokongnya akan sentiasa menyokongnya memaafkan dirinya.

Ketika ini, video streaming tersebut telah dipadamkan di Facebook miliknya. Apakah pendapat anda akan hal ini?

Sementara itu, kami kongsikan beberapa artikel berkaitan game streamer pada pautan di bawah ini.

‘Humble’ Dan Menghiburkan, Ini Sebabnya Soloz Berjaya Menjadi ‘Streamer’ Paling Popular Malaysia

Mampu Beli Kereta Mewah Hanya Dengan Bermain Mobile Legends? Ini Penjelasannya


Sentuh Sensitiviti Kaum India, ‘Keterujaan’ Influencer Ini Di Konsert A.R. Rahman Undang Kecaman Netizen

Sudah menjadi tanggungjawab buat setiap rakyat Malaysia untuk hidup dengan penuh harmoni serta menjaga sensitiviti kaum. Hal ini disebabkan Malaysia merupakan negara yang kaum dengan kaum dan etnik.

Meskipun isu menjaga sensitiviti sudah diterapkan sejak di bangku sekolah lagi, isu ini masih lagi berlarutan buat segelintir individu sehingga kini.

Terbaharu, tular sebuah perkongsian melibatkan seorang influencer terkenal @fatinamyralee menerusi Instagram Stories yang memaklumkan beliau sudah pening mendengar lagu ‘keling’ serta mahukan lagu Hindustan dan dinyanyikan oleh Datuk Seri Siti Nurhaliza.

Wow. The audacity. Seriously girl? pic.twitter.com/YiIhLT4GSI

— Kesavan Vekraman (@Kesavan49) January 29, 2023

Penggunaan perkataan ‘keling’ yang dilihat sangat sensitif serta tidak sopan dalam melabel kaum India sekaligus telah menimbulkan rasa kurang senang netizen khususnya daripada kaum India.

Malah, ramai yang turut kehairanan pemilihan influencer ini ke konsert A.R. Rahman yang merupakan warganegara India serta menyanyikan lagu dalam bahasa Tamil dan Hindi. Berikut merupakan respon netizen terhadap perkongsian influencer ini.

What do you expect? AR Rahman menyanyi lagu Gemilang ke?? He is literally from india, kenapa kau pergi at first place when you know seating dia pon based on his music? https://t.co/ddxbeUCTzN

— Omar Faayiz (@omarfaayiz) January 30, 2023

Dia ni lahir mana agaknya tak tau sensitiviti perkataan 'k' tu.

Also, why you there @ first place if you don't like the song? What the fuck is wrong with you? https://t.co/26tGmBv7up

Kau dahla ada 118K followers. Kena cancel la kau sampai tua https://t.co/42Mgo2CH0J

Menerima kritikan yang hebat, Fatin Amyra dilihat telah memuat naik perkongsian terbaru di Instagram memaklumkan kesalahan yang dibuat adalah daripada kekhilafan beliau sendiri serta beliau sedia memohon maaf atas tindakan yang dilakukan.

Beliau akui tidak berniat untuk menghina sebarang kaum khususnya kaum India dan memaklumkan beliau hanyalah terlalu teruja pada ketika itu sehingga membuatkan beliau terlupa dalam menjaga kata-kata.

Meskipun permohonan maaf telah dibuat, rata-rata netizen masih kurang senang dengan tindakan yang dilakukan melihatkan kepada kehadiran beliau ke konsert yang sememangnya penyanyi dari India itu.

Diharap situasi ini tidak lagi berulang kerana bukan sahaja membuatkan beliau dicemuh masyarakat malah mengundang kepada keharmonian masyarakat di Malaysia yang berbilang kaum.


Seolah Bermain GTA, Pemandu Pacuan Empat Roda Langgar Tiang Lampu Sebelum Ditahan Penduduk

Semalam tular satu video rakaman amatur yang menunjukkan sebuah kereta pacuan empat roda beraksi bagai pemain permainan video popular Grand Theft Auto.

Dalam video tersebut, kereta pacuan empat roda yang bergerak secara perlahan itu dilihat melanggar beberapa buah kereta yang diletakkan di tepi jalan.

Kereta itu yang dilihat cuba untuk melarikan diri bagaimanapun melanggar tiang api sebelum ditahan penduduk di kawasan itu.

Kejadian dikatakan berlaku di kawasan perumahan Flat Kota Pendamar 2, Klang, Selangor dan tiada kecederaan dilaporkan dari kejadian tersebut.

Walaupun kedengaran suara yang mendakwa pemandu tersebut mabuk, namun setakat ini tiada pengesahan dari pihak berkuasa sama ada pemandu tersebut memandu di bawah pengaruh alkohol ataupun bahan larangan.

Video yang lebih jelas pic.twitter.com/hboKJ0A1xP

— فيموناليس (@SyafiqIsmardi) January 26, 2020

Astro Awani dalam satu laporan hari ini melaporkan pihak polis akan mereman pemandu kereta pacuan empat roda itu dan akan menjalani ujian air kencing.

Pihak polis pada sama memaklumkan kes tersebut akan disiasat mengikut Seksyen 42(1) Akta Pengangkutan Jalan 1987.

Sebagai pengguna jalan raya yang berhemah, kita sepatutnya lebih berhati-hati di jalan raya dan sentiasa memikirkan keselamatan diri dan juga orang lain.

Bila berlakunya kejadian seperti ini, bukan si pelaku sahaja yang kerugian, tetapi pemilik-pemilik kereta yang tidak bersalah juga terpaksa menanggung kerugian.

Jika dilihat kepada gambar-gambar yang dikongsikan pengguna Twitter ini, kereta yang dilanggar kelihatan mengalami kerosakan yang agak teruk.

Sebelum ini, kami juga ada kongsikan bagaimana sebuah kereta pacuan empat roda yang dipandu secara melulu melanggar sebuah motosikal walaupun berada di laluan paling kiri. Klik pautan untuk membaca.

Penunggang Motosikal Ini Hampir Maut Dilanggar Ford Ranger Dari Belakang Yang Dipandu Secara Berbahaya

Kemalangan Misteri Membabitkan Penunggang Motosikal Dan ‘Hantu’ Cetus Tanda Tanya Netizen

Netizen Bengang ‘Geng Kereta Mahal’ Sebabkan Kemalangan Kerana Berlumba


Seolah-olah Berada Di Negara Maju, Tun M Puji Fasiliti MRT

Perkhidmatan MRT sememangnya salah satu pilihan utama untuk pengguna tempatan bergerak ke sesuatu destinasi. Kerajaan juga giat menaik taraf kualiti perkhidmatan dari semasa ke semasa untuk keselesaan semua.

Bekas Perdana Menteri, Tun Dr Mahathir Mohamad memuji kelancaran perkhidmatan Transit Aliran Massa (MRT) Laluan Sungai Buloh dan Putrajaya.

MRT SG. BULOH / PUTRAJAYA 1. Pada hari ketiga raya saya dan isteri bersama kawan-kawan mencadang mencuba MRT dari Sungai Buloh ke Putrajaya. pic.twitter.com/h5LNL68Gtz

— Dr Mahathir Mohamad (@chedetofficial) April 25, 2023

Menerusi ciapan di Twitter beliau, Dr Mahathir berkongsikan pengalamannya menaiki perkhidmatan awam itu pada hari raya ketiga bersama isteri dan rakannya.

Menurutnya, kakitangan MRT juga turut bersama mereka sepanjang perjalanan itu dan memberi peluang kepadanya untuk bertanya beberapa soalan berkenaan prestasi MRT.

Tambah Dr Mahathir lagi, beliau merasakan seolah-olah berada di negara maju selepas perjalanannya baik, kemudahan juga tersedia, stesen besar dan dilengkapi lif serta eskalator.

Tegasnya, beliau percaya kemudahan itu akan disambut baik rakyat jika kos yang amat tinggi tidak dipedulikan. Beliau mengakhiri ciapan dengan mengucapkan tahniah kepada anggota pengurusan MRT Sungai Buloh dan Putrajaya.


Seolah Tiada ‘Common Sense’, Penumpang Tinggalkan Najis Dalam Bas Rapid KL Buat Netizen Geli

Ketika ini sudah ramai orang memilih untuk menaiki pengangkutan awam dan pas harian ‘unlimited’ serendah RM5 juga diperkenalkan untuk bantu pengguna berjimat ke sesuatu destinasi.

Terbaharu, Rapid KL telah berkongsi sebuah gambar yang menunjukkan najis yang mencemari lantai di dalam sebuah bas. Gambar tersebut dilihat sangat tidak menyenangkan dan pastinya pengguna di dalam bas tersebut juga tidak selesa melihat situasi itu serta terpaksa berdepan dengan bau.

Para penumpang yang dihormati, kami ingin memohon kerjasama agar menjaga kebersihan diri serta kawasan sekeliling ketika di dalam bas mahupun tren, demi keselesaan bersama. Kerjasama serta perhatian semua adalah amat kami hargai.#rapidkl pic.twitter.com/J0aINUiJ8e

— Rapid KL (@AskRapidKL) September 9, 2022

Kronologi kejadian tidak dikongsikan tetapi Rapid KL mengatakan ini bukan pertama kali berlaku tetapi sudah dua kali insiden najis ditinggalkan di dalam bas dan tren ini terjadi.

Lantaran itu, sebagai pengguna haruslah menjaga kebersihan kawasan dan pengangkutan awam yang dinaiki dengan tidak makan atau minum, buang sampah merata-rata dan banyak lagi untuk keselesaan bersama.

Perkongsian tersebut telah meraih perhatian orang ramai dan rata-rata netizen berasa pelik bagaimana najis boleh ditinggalkan dalam bas seperti itu. Malah, netizen beranggapan bahawa mungkin pengguna itu cirit birit dan rasa malu terus pergi tanpa membersihkan najis tersebut.

Bukan itu sahaja, para netizen juga berkongsi beberapa perkara lain dilakukan oleh pengguna yang tidak bertanggungjawab ketika menaiki pengangkutan awam seperti memijak tempat duduk, menumpahkan air dan sebagainya.


Seolah Ucap Selamat Jalan, Video Mayat Melambai Tangan Dari Dalam Liang Lahad Cetus Misteri

Sebuah video yang telah mula menular di media sosial menampakkan sebuah mayat melambai ketika dikebumikan. Media antarabangsa menyebut bahawa kejadian itu dilaporkan terjadi di Indonesia, Manado, Sulawesi Utara.

Namun, sehingga hari ini dan sejak berita itu disiarkan. Terdapat banyak persoalan yang bangkit. Dimanakah kejadian ini berlaku? Bila sebenarnya kejadian itu berlaku? Atau adakah benar mayat itu melambai-lambai?

Kejadian mayat melambai-lambai saat dimakamkan itu bermula ketika seseorang mula membaca doa semasa upacara pengebumian. Kemudian kelihatan seseorang sedang memasukkan jenazah itu ke dalam kubur.

Tidak lama selepas itu, kamera mula fokus kepada tingkap kaca yang terdapat di keranda tersebut. Kelihatan ada tangan dan jari yang sedang bergerak-gerak seolah sedang melambai-lambai.

“Rakaman mengejutkan ini terjadi di Manado, Sulawesi Utara, Indonesia, pada 5 Mei,” tulis Mirror dalam laporannya. Semasa pengebumian, orang yang mengetuai upacara itu berkata, “Tuhan telah mengatakan dalam kitab Yohanes. Akulah kebangkitan dan kehidupan. Sesiapa yang mempercayai akan hidup walaupun dia sudah mati,” menurut laporan media Britain, Daily Mail.

Beberapa saat selepas doa itu diucapkan, mayat tadi melambai tangannya dari kaca yang terdapat di keranda tersebut.

Video ini telah mencetuskan debat sama ada mayat itu memang betul melambai atau sebenarnya itu hanyalah kesan kamera. Seorang rakyat Indonesia memberi komen, “Ya, dia melambai, mungkin dia masih hidup dan berusaha untuk keluar.” Tetapi ada yang menganggap bahawa “itu mungkin tikus.”

Sebagai tambahan kepada dakwaan ini, terdapat juga teori bahawa kemungkinan badan bergerak kerana penguraian (pereputan). Namun bagi penyelidik di Australian Facility for Taphonomic Experimental Research, yang diketuai oleh Alysin Wilson. Mereka mendapati bahawa tangan tersebut bergerak disebabkan penumpukan gas di dalam badan pada peringkat awal hinggalah pertengahan pereputan.

Ini bermaksud pergerakan badan adalah normal bagi penyelidik kerana dari pergerakan badan, mereka akan dapat menentukan waktu kematian. Wilson menambah, “Penyelidikan ini sangat penting untuk membantu penguatkuasa dalam menyelesaikan jenayah dan membantu siasatan bencana.”

Berikut adalah laporan lain untuk anda, klik pautan di bawah untuk membaca.

40 Tahun Hilang Tanpa Sebab, Anak Tekad Pukul Dan Heret Mayat Ayah Keluar Dari Keranda

Puluhan Mayat Mangsa COVID-19 Di New York Ditemukan Terbiar Di Dalam Lori

Wanita Yang ‘Disahkan’ Meninggal Dunia Akibat COVID-19 Hidup Kembali


Seorang Anak Berhasrat Memenuhi Impian Ibunya, Apa Yang Beliau Dapat Kembali Sungguh Berharga

Motivasi yang terbesar adalah apabila kita mempunyai matlamat untuk mencapai sesuatu apatah lagi sumber motivasi kita adalah orang yang kita sayang dan syurga adalah di bawah telapak kakinya. Iaitu seorang IBU..

Begitu juga dengan Correy Wadden, seorang anak yang sedang dalam misi mengejar impiannya untuk mendapatkan sejuta pertama dalam masa 24 bulan. Dengan wang tersebut, dia ingin ibunya mempunyai kebebasan dalam kewangan dan boleh bersara.

“Semasa kecil saya membesar di Ontario, emak saya selalu menceritakan berkenaan sebuah kereta idamannya iaitu Saab ’73 99 EMS. Emak saya bekerja sebagai tukang cuci di rumah orang dan salah seorang majikannya selalu memberinya kunci kereta untuk mengalihkan keretanya. Dengan kereta tersebutlah emak saya jatuh cinta.”

“Ia mengambil masa selama 6 bulan untuk mendapatkan kereta impiannya itu, tetapi sangat berbaloi apabila melihat reaksi emak saya ”

Reaksi dan ekspresi wajah ibunya ketika mendapat hadiah – Priceless!


Seorang Lagi Anggota SEAL Thailand Meninggal Dunia Selepas Misi Gunung Tham Luang Akibat Jangkitan

Seorang anggota tentera Thailand yang mengambil bahagian dalam misi menyelamat 12 pelajar sekolah dan jurulatih bola sepak dari sebuah gua yang banjir di utara Thailand tahun lepas meninggal dunia akibat jangkitan darah ketika melakukan operasi tersebut, lapor Royal Thai Navy.

Pegawai Beiret Bureerak telah menerima rawatan, tetapi keadaannya bertambah buruk, kata tentera laut dalam satu kenyataan.

Manakala seorang lagi tentera, bekas penyelam angkatan laut Sarjan Saman Kuman, meninggal semasa operasi menyelamat.

Kejadian yang berlaku pada 23 Jun 2018 apabila jurulatih Akademi Liar Boap, Ekapol Chanthawong dan 12 pelajar lelaki tersekat di dalam gua apabila hujan telah mengakibatkan banjir di sepanjang jalan masuk dan keluar.

Mereka ditemui pada hari kesembilan dan semua episod ‘seram’ ini berakhir pada 10 Julai apabila mereka di bawa keluar.

Di sini kami kepilkan lokasi tragedi melibatkan 12 orang pelajar dan seorang jurulatih. Klik pautan di bawah untuk membaca.

Lokasi Tragedi Pelajar Terperangkap Di Gua Tham Luang Dibuka Semula Untuk Pelancong

Ibarat Filem ‘The 33’, 12 Pelajar Thai Selamat Selepas 9 Hari Terperangkap Di Dalam Gua

Tonton Trailer Rasmi The Cave, Filem Berdasarkan Tragedi Di Gua Tham Luang


Seorang Ayah Yang Bersedih Meminta Orang Ramai Photoshop Gambar Bayi Perempuannya Selepas Dia Meninggal Dunia, Dan Ini Apa Yang Dia Dapat

“Oleh kerana dia berada di hospital seluruh hidupnya, kami tidak dapat menangkap gambarnya tanpa tiub.”

Nathen Steffel membuat permintaan yang menyayat hati di Reddit meminta seseorang untuk mengubah secara digital gambar anak perempuannya Sophia yang hidup hanya selama 6 minggu, sebelum meninggal dunia.

Ayah dari Ohio itu menulis: “Anak perempuan saya baru sahaja meninggal dunia selepas bertarung nyawa di hospital kanak-kanak.”

“Oleh kerana dia berada di hospital seluruh hidupnya, kami tidak dapat menangkap gambarnya tanpa tiub. Bolehkah sesiapa tolong padamkan tiub dari gambar ini?”

Sambutan yang diterima amat menggalakkan.

Steffel menerima banyak gambar yang sudah di-photoshop dan lakaran anak perempuannya tanpa peralatan hospital.

Di Reddit, Steffel menulis anak perempuannya mempunyai hepatic hemangioma di hati beliau.

Sebenarnya, bayinya dalam senarai menunggu untuk transplan hati yang baru, apabila beliau meninggal dunia akibat komplikasi yang menyebabkan tekanan ke atas abdomen beliau.

Bapanya mendedahkan dia dan isterinya tahu keadaan bayinya daripada ultrasound awal tetapi tidak tahu ia akan jadi seburuk ini.

Beliau berkata Sophia telah di berada di Hospital Kanak-kanak Nationwide di Columbus sebelum dipindahkan ke Pusat Perubatan Kanak-kanak Cincinnati kerana bilangan pakar hati di sana.

Steffel berkata: “Saya hanya mahu mendapatkan sekurang-kurangnya satu gambar berkualiti . Saya kagum bagaimana ramai orang membalas permintaan kami. Kami mempunyai begitu banyak gambar yang bagus sekarang.”

“Kami akan menggantung beberapa gambar dan lukisan kegemaran. Beberapa artis cukup baik untuk pos kepada kami gambar-gambar yang mereka dibuat. ”

Beliau menambah: “Pada mulanya terdapat terlalu banyak respon saya tidak dapat mengikuti semuanya.”

“Saya berjaga sehingga 3:00 pagi untuk cuba membalas kepada semua orang yang mungkin mempunyai pengalaman yang sama,”.

“Ia membantu, mengetahui bahawa orang lain cukup mengambil berat untuk menghentikan apa sahaja yang mereka lakukan dalam kehidupan mereka sendiri, sama ada untuk menghantar saya gambar atau mengucapkan takziah.”

“Ianya awesome bahawa cerita Sophia dan gambar-gambar beliau telah menyentuh hati begitu banyak orang. ”

——————————————————-
Ikuti pelbagai kisah menarik di The Vocket.


Seorang Bayi Di Indonesia Dinamakan Sebagai ‘Google’

Kata orang, setiap nama adalah doa. Seringkali nama yang baik dan indah dipilih untuk dinamakan pada anak-anak mereka. Namun lain ceritanya di Indonesia apabila pasangan ini menamakan anak mereka ‘Google’ dengan harapan yang sama iaitu mengharapkan anak mereka menjadi manusia yang berguna kepada ramai sepertimana ejen carian popular tersebut.

Pasangan yang berasal dari Jawa Barat, Indonesia ini turut berkongsi kepada media selepas nama mereka tular dan menjadi perbincangan warganet. Katanya nama yang dipilih sebelum kelahiran adalah Albar Dirgantara Putra namun pasangan ini memilih untuk menamakan anak mereka ‘Google’ kerana dikatakan lebih sesuai.

Seorang bayi di Rawalumbu, Bekasi, diberi nama Google. Orang tuanya menyebut agar anaknya bermanfaat seperti Google. https://t.co/6kJNVj055O

Meskipun namanya bayi ini agak unik, pasangan ini turut berkongsi dimana para keluarganya turut bersetuju dengan nama yang dipilih. Walau bagaimanapun, pasangan ini turut menjelaskan dimana mereka tidak mempunyai sebarang niat untuk mendapatkan publisiti atau perhatian daripada warganet dan pihak Google sendiri.


Airbnb Tawar Penginapan Di ‘Hotel Kentang Idaho’ Yang Sangat Unik

Aplikasi Airbnb sering menawarkan pelbagai penginapan yang unik dengan harga berpatutan. Big Idaho Potato Hotel ini pasti akan menjadi penginapan pilihan anda untuk bermalam.

Menariknya rekaan hotel ini berbentuk kentang dan rekaan dalamannya menonjolkan rekaan minimalis. Malah, anda juga akan diserikan lagi dengan ‘pemandangan’ ladang seluas 400 ekar.

Untuk pengetahuan anda, Big Idaho Potato Hotel ini dimiliki oleh Kristie Wolfe dan hotel ini mampu memuatkan 2 tetamu. Malah, ia hadir dengan 1 bilik tidur dan 1 katil sahaja.

Bagi anda yang ingin bermalam disini, anda boleh membuat tempahan di Airbnb secara atas talian di sini dan harga untuk bermalam adalah $200 (~RM828) sahaja.


Seorang Billionair Membina Bangunan 27 Tingkat Sebagai Kediaman Untuk Keluarganya. Kegilaan Yang Dahsyat!

Sekiranya kita tiada informasi tentang bangunan ini, pasti kita akan menyangka ianya adalah sebuah kompleks pejabat yang tinggi ataupun kondominium yang diduduki beratus keluarga.

Anda mungkin tidak percaya, bangunan ini dibina untuk sepasang suami isteri dan 3 anak! Kompleks dengan keluasan 400,000 kaki persegi ini diberi nama Antilia, dan dimiliki oleh Mukesh Ambani, bilionair terkaya India yang mempunyai net worth USD $22.3 Billion.

Sesetengah tingkat di Antilia mempunyai siling double-height. Jadi, walaupun ianya adalah 27 tingkat, ketinggian sebenar adalah hampir kepada ketinggian bangunan 40 tingkat. Bangunan ini dibina dengan kos hampir USD $1 Billion. Ia terletak di Altamount Road, Mumbai yang merupakan salah satu kawasan paling mahal di dunia.

Bangunan ini mempunyai gym, studio tari, ballroom, kolam renang, taman bunga dan pawagam dengan 50 tempat duduk.

Lobi dalam Antilia mempunyai sebanyak sembilan lif .

Chandelier kristal memenuhi ruang siling di ballrom. Terdapat juga pentas dan dapur untuk memenuhi ratusan tetamu.

Terdapat beberapa ruangan lounge di kediaman berkenaan dengan karpet, cermin dan chandelier menghiasi pemandangan.

Dua reka bentuk motif – matahari dan teratai – diulangi di seluruh rumah agam itu dengan penggunaan bahan yang sukar ditemui seperti kristal, marmar, dan ibu mutiara.

Antilia mempunyai 6 tingkat garaj untuk 168 kereta. Ia juga mempunyai tiga helipad di atas bumbung, sekiranya anda sampai melalui udara.

Tempat kediaman keluarga itu adalah di tingkat atas “kerana kami mahu cahaya matahari,” Nita Ambani isteri kepada Mukesh memberitahu Vanity Fair.

Blueprint untuk pawagam 50 kerusi di rumah ini.

Tidak banyak yang diketahui tentang dalaman rumah ini. Keluarga Ambani tidak mahu mendedahkan banyak perkara kerana ia adalah “private residence”.

Sumber: Vanity Fair, Business Insider, SPR Build Tech, AP


Seorang Budak Lelaki Di Pulau Pinang Disahkan Positif JE Dan Kini Sedang Koma

Seorang murid Tahun Enam Sekolah Kebangsaan Kampung Selamat di Tasek Gelugor koma disyaki dijangkiti virus ensefalitis Jepun (JE).

Pengarah Kesihatan Pulau Pinang Datuk Dr Lailanor Ibrahim ketika mengesahkan perkara itu, berkata murid itu kini dirawat di Unit Rawatan Rapi (ICU) sebuah hospital swasta di Bayan Baru.

“Kami menerima laporan kesihatan pesakit dan hasil pemeriksaan atau ujian cecair tulang belakang pesakit itu oleh hospital swasta berkenaan mendapati ia mendorong positif JE,” katanya ketika dihubungi hari ini.

Semalam, sebuah stesen televisyen swasta melaporkan murid terbabit berada dalam keadaan kritikal dan koma selepas dijangkiti JE.
Murid itu dikatakan mengalami demam panas sejak 18 Mei dan dirawat di Hospital Kepala Batas sebelum dipindahkan ke hospital swasta berkenaan.

Dr Lailanor berkata pihaknya akan mengikut tatacara operasi standard (SOP) yang ditetapkan Kementerian Kesihatan dalam menjalankan siasatan lanjut berhubung kes itu.

“Kami akan membuat siasatan secara terperinci antaranya menjalankan temu bual dan pemeriksaan dengan keluarga pesakit, rakan-rakan pesakit termasuk pergi ke sekolahnya untuk menyiasat bagaimana pesakit boleh dijangkiti JE,” katanya.

Beliau berkata satu satu jawatankuasa khas juga ditubuhkan bagi menjalankan siasatan dan laporan lengkap berhubung kes itu akan dihantar ke Kementerian Kesihatan.

Sementara itu Pengerusi Jawatankuasa Pertanian, Industri Asas Tani, Pembangunan Desa dan Kesihatan negeri Dr Afif Bahardin berkata Jabatan Veterinar Pulau Pinang menjalankan pemeriksaan dan mengambil sampel di kawasan ladang babi yang terdapat di Kampung Selamat untuk ujian.

“Sebagai langkah awal, kami akan ‘fogging’ kawasan berkenaan dan siasatan lanjut akan dijalankan bagi mengenal pasti sama ada pesakit itu dijangkiti JE disebabkan ternakan di kawasan berkenaan atau sebaliknya,” katanya.

Kerajaan negeri akan mengimbil tindakan selanjutnya berhubung penyakit JE selepas menerima laporan lengkap daripada Jabatan Kesihatan dan Jabatan Veterinar, kata Dr Afif.

Guru Besar SK Kampung Selamat, Hawa Mat Yazid yang ditemui pula berkata beliau berharap pihak berkuasa mengambil tindakan segera bagi memantau penyakit itu kerana sekolah berkenaan terletak kira-kira dua kilometer daripada ladang babi.

Beliau berkata selain sekolah itu, terdapat beberapa sekolah lagi yang berhampiran kawasan ladang ternakan berkenaan.

“Saya sendiri elawat murid itu dan keadaannya kritikal jadi pihak sekolah tubuhkan tabung bantuan khas bagi membantu murid berkenaan,” katanya. – Bernama, 30 Jun, 2014.


Seorang Datuk Didakwa Selepas Terbangkan Sebuah Helikopter Untuk Ambil Nasi Ganja Di Ipoh

Seorang juruterbang berpangkat ‘Datuk’ yang mendaratkan helikopternya di Padang Ipoh untuk mengambil beberapa paket nasi ganja tahun lepas telah didakwa di Mahkamah Majistret di sini kerana gagal mematuhi laluan penerbangan.

Datuk Mohamed Raffe K. Chekku, yang juga pengarah syarikat, mengaku tidak bersalah terhadap pertuduhan yang dikemukakan terhadapnya di hadapan Majistret Jesseca Daimis pada Isnin, hari ini.

Mengikut kertas pertuduhan, Raffe telah mendaratkan helikopternya di lokasi antara 9.50 pagi dan 10 pagi pada 23 Julai.

Ambil 36 bungkus ‘nasi ganja’ dengan helikopter #TikTokNews #FYP #AWANInews

♬ original sound – 🇲🇾Astro AWANI🇲🇾 – 🇲🇾Astro AWANI🇲🇾

Dia didakwa mengikut Peraturan 77(2) Peraturan Penerbangan Komersial 2016 kerana gagal mematuhi peraturan yang ditetapkan di bawah arahan Penerbangan Awam untuk mendaratkan helikopter Bell 505 di lokasi selain aerodrom seperti yang dinyatakan dalam pelan penerbangan.

Tertuduh berdepan denda RM50,000 atau penjara sehingga tiga tahun atau kedua-duanya jika sabit kesalahan.

Raffe yang diwakili oleh sepasukan peguam dengan peguam utamanya Datuk Baljit Singh Sidhu meminta ikat jamin ditetapkan sebanyak RM5,000, dengan menyatakan anak guamnya telah bekerjasama dengan siasatan polis. Tambahnya lagi, anak guamnya mempunyai empat anak dan seorang isteri.

Timbalan Pendakwa Raya Jean Sharmila Jesudason memohon jaminan ditetapkan antara RM5,000 dan RM10,000.

Manakala Majistret Jesseca menetapkan ikat jamin RM5,000 dengan seorang penjamin, dan menetapkan 29 Jun ini untuk sebutan kes. Tertuduh telah pun membayar ikat jamin tersebut.

Pada tahun lalu, tular satu video sebuah helikopter berwarna merah telah mendarat di Padang Ipoh untuk mengambil pesanan 36 bungkus Nasi Ganja yang ditempah oleh pelanggan dari Kuala Lumpur.

Pihak Berkuasa Penerbangan Awam Malaysia (CAAM) kemudian melancarkan siasatan berhubung kejadian itu.

Siasatan awal mendapati helikopter itu berlepas pada 9.08 pagi dari Lapangan Terbang Sultan Abdul Aziz Shah di Subang menuju ke Ipoh dan kembali ke Subang pada 11.02 pagi hari yang sama.

Rentatan isu itu, tular hantaran WhatsApp mendakwa Tengku Zafrul merupakan orang yang menempah Nasi Ganja tersebut sehingga beliau perlu jelaskan perkara sebenar.

Didakwa Beli ‘Nasi Ganja’ Guna Helikopter, Tengku Zafrul Geli Hati Dan Jelaskan Perkara Sebenar

Tidak Guna Jalan Darat, Pembeli Hantar Helikopter Ambil 36 Bungkus ‘Nasi Ganja’ Di Ipoh


Seorang Demi Seorang Rombongan Penggambaran Drama Di Scotland Disahkan Positif COVID-19

Pelakon kanak-kanak, Puteri Rayyana Rayqa menjadi mangsa terbaru jangkitan COVID-19 selepas pulang dari penggambaran drama Demi di Scotland baru-baru ini.

Perkara itu disahkan sendiri oleh ibunya, Syira yang turut dikesan positif pada hari ini seperti dilaporkan portal Harian Metro.

Bismillahhirrahmanirrahim……tq @kpjdamansara_official for the good service

A post shared by  PUTERI RAYYANA RAYQA (@puterirayyanarayqa) on Apr 7, 2020 at 9:59pm PDT

“Saya dan Rayqa buat ujian pagi semalam di sebuah pusat perubatan di Petaling Jaya. Pagi tadi baru dapat panggilan yang kami positif Covid-19.

“Sekarang, kami sedang menunggu panggilan daripada Kementerian Kesihatan Malaysia (KKM) untuk tindakan selanjutnya,” katanya.

Sebelum ini pelakon utama Puteri Aishah termasuk lima lagi ahli kru yang lain juga disahkan positif selepas kembali dari negara itu. Bagaimanapun, seorang lagi pelakon Ben Amir disahkan negatif selepas menjalani ujian saringan.

Assalamualaikum Warahmathullahi Wabarakathuhu..Salam Mahgrib..🤲🏻 “She just tested POSITIVE for COVID19 an hour ago..😭🦠 . Please pray for her, Please DOA kan dia supaya cepat sembuh..”🤲🏻💔 . STAY STRONG PUTERI 🙏🏻 #puteraishah #positivecovid19 #staystrong #mayallahblessyou @puteriaishahofficial

A post shared by  Iman Tang (@imantang75) on Apr 7, 2020 at 4:00am PDT

Mereka sebelum ini berlepas ke negara Eropah itu pada 9 Mac untuk menjalankan penggambaran drama bersiri tersebut walaupun keadaan semasa COVID-19 ketika itu sudah berada di tahap yang membimbangkan.

Tindakan mereka untuk meneruskan penggambaran itu sebelum ini dipertikaikan oleh netizen dan dilihat makin mencuri perhatian selepas pelakon utama mereka Puteri Aishah disahkan positif beberapa hari lalu.

Bagaimanapun, masih belum ada kenyataan rasmi dikeluarkan yang memperincikan tentang bagaimana ahli rombongan penggambaran tersebut dijangkiti virus itu.

Buat anda yang masih tertanya-tanya bagaimana rantaian jangkitan COVID-19 boleh diputuskan, apa kata anda lihat video yang menunujukkan bagaimana ia boleh berlaku. Klik pautan di bawah untuk membaca.

Lihat Bagaimana Rantaian COVID-19 Mampu Diputuskan Dengan Menggunakan ‘Domino Effect’

Gara-Gara COVID-19, Irama ‘Pen Pineapple Apple Pen’ Kembali Popular Di Jepun

Tidak Mahu Ambil Risiko, Lelaki Ini Berjalan Kaki Lebih 100KM Selepas Tiba Dari Jepun


Seorang ‘Gamer’ Wanita Alami Kerugian Lebih RM95,000 Selepas Ditipu Inspektor Maria

Seorang penstriman permainan video kerugian lebih RM95,000 selepas menjadi mangsa penipuan individu yang menyamar sebagai inspektor polis baru-baru ini.

Ketua Polis Daerah Sentul ACP Beh Eng Lain berkata wanita berusia 30 tahun itu membuat beberapa transaksi pindahan wang ke akaun berasingan berjumlah RM95,700 selepas menerima panggilan telefon daripada individu mendakwa dirinya ‘Inspektor Maria’ dari Bukit Aman.

Difahamkan wanita berusia 30 tahun itu telah menerima panggilan telefon yang mengaku dari HQ Pos Malaysia memaklumkan beliau telah membuat penghantaran dua kad ATM, satu buku cek dan satu token bank kepada individu tertentu.

Setelah menafikan perkara tersebut, wanita itu telah disambungkan kepada individu yang memperkenalkan diri sebagai Inspektor Maria dari Bukit Aman. Suspek memberitahu nama wanita itu terlibat dengan sindiket pengubahan wang haram.

Mangsa kemudian dikehendaki membuat pemindahan wang untuk tujuan audit. Tanpa berfikir panjang, beliau telah membuat lima transaksi  pindahan wang ke akaun berasingan dengan jumlah keseluruhan sebanyak RM97,500.

Difahamkan penipuan itu hanya disedari setelah menceritakan perkara tersebut kepada rakannya. Kes itu kini disiasat mengikut Seksyen 420 Kanun Keseksaan kerana menipu.

Sebagai peringatan, orang ramai diminta berwaspada dengan segala taktik penipuan jenayah di luar sana. Jika anda merupakan seorang mangsa penipuan, boleh hubungi Pusat Respon Scam Kebangsaan (NSRC) menerusi talian 997.


Ellen DeGeneres Menyeka Air Mata Setelah Melihat Apa Yang Dilakukan Guru Hebat Ini

Sonya Romero, seorang guru tadika dari Lew Wallace Elementary School, Albuquerque, New Mexico, mendapat tempat yang begitu istimewa di hati anak-anak didiknya. Telah berkhidmat selama 20 tahun, seorang yang berperwatakan menarik, komited serta dedikasi. Sejam pertama beliau akan memastikan semua pelajar-pelajarnya berada dalam situasi yang bersedia untuk menerima input yang bakal diberi.

Selain mengajar, beliau berperanan seolah-olah seperti seorang ibu yang memastikan semua yang terbaik untuk anak-anak didiknya. 75 peratus pelajar di situ bergantung kepada makanan percuma atau lebih murah dari harga biasa, juga pakaian yang bersih. Sikapnya yang prihatin sentiasa memastikan keperluan asas pelajar-pelajarnya tersedia. Terkejut dengan perhatian yang diberikan oleh Ellen DeGeneres dan seluruh warga Lew Wallace Elementary School, Sonya tidak mampu menahan perasaan sebaknya. Beliau berjaya meraih $10,000 untuk sekolahnya, manakala $10,000 lagi untuk diri dan anak lelakinya kerana dedikasi sebagai seorang pendidik.

Kami pasti ramai susuk seperti Sonya Romero di negara kita yang tidak didendangkan. Bagi kami kalian sangat memberi inspirasi.

BACA LAGI: Guru Ini Perlu Mengajar Seorang Anak Autisma. Apa Yang Dia Temui Selepas Itu Speechless

LIKE dan FOLLOW Vocket di Facebook serta Instagram


Seorang Ibu Buta Dapat ‘Melihat’ Anak Dalam Kandungan Melalui Teknologi 3D Printing

Dalam demonstrasi yang mengharukan ini kita dapat melihat bagaimana teknologi moden boleh membantu orang ramai mencapai sesuatu yang mustahil dicapai beberapa tahun dahulu. Baru-baru ini seorang ibu buta dapat ‘melihat’ anak dalam kandungan untuk kali pertama dengan menyentuh cetakan 3D ultrasound beliau.

Tatiana Guerra yang telah buta sejak berusia 17 tahun sedang berada dalam kehamilan minggu ke-20 apabila syarikat lampin pakai buang Huggies Brazil menawarkannya peluang untuk bersua dengan anak dalam kandungannya, Murilo, buat kali pertama.

Tidak dapat melihat ultrasounds, ibu mengandung seperti Tatiana bergantung kepada keterangan lisan daripada doktor atau teman hidup untuk mengetahui bagaimana rupa bentuk anak di dalam kandungan. Tetapi terima kasih kepada kemajuan dalam percetakan 3D. Kini ianya lebih murah untuk mencetak model fizikal yang boleh disentuh dan dirasai.

Bersama-sama dengan syarikat percetakan 3D The Goodfellas, Tatiana terkejut dengan acuan tepat wajah Murilo ini yang disertai dengan ungkapan “Saya anak anda” tertulis dalam tulisan Braille.

Anda boleh menonton video Tatiana ‘menemui’ Murilo buat kali pertama bawah.

3D printing juga membantu anak-anak yang ketiadaan tangan mendapatkan tangan prostetik. Ketahui kisah ekslusif Pak Su, iaitu lelaki yang mencipta tangan adik Ainaa Amanda dengan menekan link ini.


Seorang Ibu Mengharapkan “Home Birth” Yang Sempurna Tetapi Ini Apa Beliau Dapat

Seorang ibu, Ashley Martin, telah merancang kelahiran anaknya bersama-sama suami, anak-anak dan doula yang dilantik. Seperti ibu-ibu lain, beliau mengharapkan kelahiran yang sempurna. Anaknya yang kelima akan dilahirkan di rumah melalui home water birth.

Beliau adalah seorang ibu berisiko rendah, dan dengan segala persiapan yang dilakukan, beliau dan orang di sekelilingnya pasti tiada apa-apa perkara buruk akan berlaku. Ini bakal menjadi pengalaman pertama beliau melahirkan anak di rumah. Seperti gambar-gambar kelahiran di rumah (home birth) yang beliau pernah tatapi sebelum ini, beliau mengharapkan kelahiran yang cantik, sempurna, umpama fairy tale. Picture perfect, bak kata orang.

Ashley dan suami telah melantik Karyn Carbone dari In Bloom Photography, seorang jurugambar yang mahir menangkap gambar kelahiran bayi, untuk merakam detik-detik manis mereka. Beberapa bulan selepas kelahiran, Karyn telah memohon kebenaran Ashley untuk menerbitkan karya-karya beliau dalam sebuah laman blog terkenal, Popsugar.

Hasil karya dan penulisan Karyn kelihatan sungguh manis. Tetapi Ashley, sebagai seorang ibu, tahu gambar-gambar yang dipaparkan tidak cukup untuk memaparkan situasi sebenar yang berlaku.

Kerana kenyataannya, bayinya, Zinn hampir mati.

Sebagai respon, Ashley Martin menulis nota ini dalam blog peribadinya:

Ia mengambil masa lebih setahun untuk saya benar-benar memahami pengalaman saya melahirkan anak di rumah. Zinn sekarang berusia 16 bulan – berjalan dan berlari – babbling – seperti anak-anak kecil lain! Saya mempunyai banyak masa untuk hanya duduk dan berfikir kembali tentang proses bersalin saya. Bahagian terbesar adalah untuk akhirnya berjaya mendapatkan rekod perubatan dari kehamilan, persalinan dan kelahiran Zinn. Ia adalah missing link (maklumat yang hilang) dalam proses penyembuhan saya. Ia mengambil masa berbulan-bulan lamanya untuk mendapatkannya – lengkap dengan tangisan, air mata, e-mel, lawatan ke rumah, panggilan telefon – tetapi akhirnya saya berjaya mendapatkannya.

Saya TIDAK gembira dengan pengalaman home birth saya. Ia teruk. Mengerikan. Menakutkan. Trauma. Lebih teruk daripada hari paling teruk dalam hidup saya.

Baby saya hampir mati. Saya hampir mati.

Selepas melahirkan, saya tidak rasa seperti 'birth warrior'. Ramai orang (di sekeliling) ketika saya bersalin memanggil saya dengan panggilan itu. Tetapi saya tidak rasa lebih berkuasa atau lebih 'kewanitaan'. Tiada sesiapa (di sekeliling) ketika saya bersalin adalah hero. Saya bukan pemberani.

Saya telah dikelirukan, dibohong, dan dimanipulasi.

Saya mengakhiri proses bersalin saya dengan rasa berkecai, terpukul, ditipu. Saya rasa seperti tiada sesiapa benar-benar mengambil berat tentang perkara paling penting: keselamatan dan kesejahteraan anak saya.

Saya memilih home birth kerana mahukan kelahiran yang sempurna – seperti gambar-gambar home birth lain yang ditunjukkan. Saya mahu menjadi momma cantik – yang ketawa semasa bersalin – duduk di dalam kolam sambil kelihatan glamor dan gembira. Saya benar-benar sangka sedang melakukan perkara terbaik untuk baby saya. Saya diberitahu bahawa ianya selamat. Yang ianya berisiko rendah. Tiada perkara buruk akan berlaku kerana kita PERCAYAKAN kelahiran. Dan sekiranya terdapat perkara buruk, kita akan mengetahuinya berjam-jam sebelum ianya berlaku – dengan cukup masa untuk sampai ke hospital! Saya telah melakukan semuanya dengan sempurna!

Makan secara sihat. Ambil makanan tambahan herba. Check!

Buat Spinning Babies setiap hari. Check!

Saya ada beberapa kebimbangan pada bulan-bulan terakhir yang tidak diendahkan. Saya disuruh dan diajar untuk 'mempercayai kelahiran', 'mempercayai badan sendiri', dan 'badan saya tidak boleh menumbuhkan badan bayi sehingga menjadi terlalu besar!'

Proses bersalin saya sukar. Saya menangis kebanyakan masa. Mungkin sempat juga menjerit dan berteriak. Saya tak ingat. Saya hanya ingat betapa sakitnya kontraksi dan betapa saya mahu ianya berakhir.

Bayi saya lahir dengan 'brow presentation' dan 'shoulder dystocia'. Ia bukanlah kelahiran yang cantik. Ianya tidak glamor. Lantai bilik air saya dilimpahi dengan 'meconium' dan najis bayi. Baby saya lahir tidak bermaya dan lembik. Mereka mengambil masa sehingga 9 minit untuk mengeluarkan Zinn daripada saya.

Ketika ini – saya langsung TIDAK tahu apa yang berlaku. Saya tidak tahu yang dia tersekat dan saya tidak tahu keadaan mula menjadi cemas. Tiada sesiapa memantau tanda-tanda vital saya atau bayi saya. Tiada sesiapa dalam bilik ini telah dilatih untuk menghadapi kecemasan sebegini.

TEKANAN FUNDAL digunakan kepada saya. Mereka tidak memanggil 911 sehinggalah dia berusia satu minit. Perkara pertama saya dengar, "Tak ada denyutan jantung, saya tak dengar denyutan jantung." Kemudian ada yang membalas, "Dengar KUAT LAGI!"

Dia dibawa dari bilik air saya ke ambulan ketika berusia 6 minit. Nadi lemah, lembik dan tidak bermaya, masih belum bernafas. Saya tidak tahu keadaan dia sehinggalah beberapa jam kemudian.

Ya, anak saya okay sekarang. Dia seperti bebola api. Meletup-letup dengan penuh tenaga. Jadikan kami gila tetapi sentiasa buat kami ketawa. Tidak, saya tidak akan terima semuanya sudah okay dan tidak, saya tidak akan 'get over it'.

Hanya kerana anak saya okay, TIDAK bermakna home birth saya okay. Atau sesiapa ketika persalinan saya adalah hero. Tiada sesiapa selamatkan bayi saya. Tiada sesiapa selamatkan nyawanya. Mereka hanya membahayakan nyawa anak kecil saya.

Sesalan terbesar dalam hidup saya? Berada di rumah untuk bersalin. Tiada satu hari pun berlalu tanpa saya rasa bersyukur dia berada di sini di sisi saya.

Anda mungkin lihat ibu-ibu ketawa ketika sedang melahirkan di rumah – tersenyum ketika home birth – tetapi apabila ada benda yang tidak kena, semua kegembiraan ini akan turun dengan mendadak. Anda mungkin 'berisiko rendah' pada satu saat tetapi menjadi 'berisiko tinggi' pada saat seterusnya. Dan tangki oksigen yang anda sediakan di rumah? Ianya tidak banyak membantu. Anda bukannya hanya beberapa langkah daripada teater operasi. Anda tidak mempunyai pakar Neonatologi di bilik sebelah. Sejujurnya, tiada sesiapa berkelayakan ada di sebelah anda semasa kecemasan.

Saya masih mempunyai mimpi ngeri tentang persalinan saya. Saya sentiasa memikirkannya. Ia telah memakan diri saya. Ia mengubah diri saya sebagai seorang manusia. Saya diberitahu 'lantai pelvik saya yang lemah' menyebabkan segala-galanya kucar kacir ketika saya bersalin. Sekarang saya ditambah dengan perasaan bersalah kerana kelemahan fizikal saya menyebabkan kelahiran yang menakutkan ini. Saya hanyalah sebahagian daripada statistik buruk yang akan berlaku. Kita tidak sepatutnya mempercayai kelahiran, kita harus menghormatinya.

"Brow presentation is the least common of all fetal presentations and the incidence varies from 1 in 500 deliveries to 1 in 1400 deliveries."

"The incidence of shoulder dystocia is generally reported to be between 0.5 % and 1.5% with scattered reports listing values both higher and lower."

Saya selalu kena mengingatkan diri sendiri bahawa badan saya TIDAK menggagalkan saya. Badan saya okay. Melahirkan anak adalah tentang rezeki.

Saya mahukan kelahiran fairy tale yang sempurna. Saya membelanjakan beribu-ribu dollar untuk mendapatkannya – dengan beberapa ratus dibelanjakan untuk jurugambar – tetapi mengakhirinya dengan perasaan hampa. Apabila saya cuba berkongsi dengan ibu-ibu lain, saya disuruh berhenti menyebarkan ketakutan.

Saya digam dan dipulaukan daripada komuniti yang saya percaya dan pernah perjuangkan. Walaupun begitu, saya tidak akan berhenti berkongsi dan memberi amaran kepada ibu-ibu lain. Saya tidak mahu orang lain membuat kesilapan yang sama saya lakukan.

Statistk kelahiran: 9 lbs 14.5 oz dan 22.5 inci panjang.

Saya hampir mendapat kelahiran fairy tale...

Ini adalah gambar yang saya lihat, ketika di rumah, selepas terpisah daripada bayi saya. Ramai yang memberitahu dia kelihatan seperti tidak bernyawa.

Akhirnya kami mendapati diri kami di NICU… dikelilingi doktor-doktor, jururawat dan kakitangan yang menakjubkan. Mereka yang menyambut serpihan-serpihan kelahiran saya dengan hati terbuka. Mereka ambil berat tentang kesejahteraan dan kesihatan anak kecil saya. Mereka yang sentiasa bersedia di sampingnya 24 jam sehari. Mereka adalah orang-orang yang menenangkan dan membenarkan saya menangis di bahu mereka. Mereka adalah hero sebenar.

Saya tidak mahu jadi poster girl untuk home birth. Mohon jangan buat kesilapan yang sama saya pernah buat.

Semua gambar kelahiran profesional diambil oleh In Bloom Photography.

Gambar terbaru anak saya diambil oleh Kensie Lee Photography.

Wow. Saya agak terperanjat melihat kisah home birth saya telah tersebar sebegini.

Mohon ingat saya adalah ibu kepada lima orang anak dan tidak cukup masa untuk membalas semua komen. Saya baca mesej anda dan harapnya saya sempat membalasnya. Inbox saya penuh dengan mesej daripada ibu-ibu yang mengalami trauma ketika kelahiran di rumah dan di hospital. Saya telah mengatakannya berulang kali: Kelahiran trauma boleh berlaku di mana-mana sahaja. Ini adalah realiti. Kita tidak boleh mengabaikan atau membuang kisah-kisah trauma kelahiran di rumah.

Saya rasa seperti saya perlu menjelaskan sesuatu. Ya, saya kesal dengan pengalaman home birth saya. Ya, saya tidak mahu sesiapa mengulang kesilapan sama yang saya lakukan. Tetapi saya bukan anti-home birth, saya hanya memperjuangkan home birth yang lebih selamat.

Disebabkan saya mendapat mesej yang terlalu banyak, saya telah menubuhkan sebuah Facebook page untuk sokongan dan kesedaran.

Laman ini didedikasikan untuk mereka yang pernah mengalami kehilangan atau trauma akibat daripada home birth. Saya adalah ibu kepada lima anak, dan baru-baru ini mengalami shoulder dystocia yang teruk semasa kelahiran anak saya yang hampir membunuh kami berdua.

Selepas kisah saya menjadi viral, saya mendapat sokongan mencurah-curah dan cerita tragis daripada ibu-ibu seperti saya yang terlalu takut untuk bersuara.

Sekiranya ada sesiapa yang anda kenali mempunyai pengalaman yang sama; atau anda mengambil berat tentang risiko home birth sama seperti kami, sila sertai page ini untuk membantu kami meningkatkan kesedaran mengenai perkara-perkara yang boleh berlaku semasa home birth.

BACA: Risiko Bersalin Di Rumah Dari Pandangan Seorang Doktor Sakit Puan

BACA: Ulasan Seorang Doktor Tentang Status FB ‘Epidural Menyebabkan Kelumpuhan’

LIKE dan FOLLOW Vocket di Facebook serta Instagram